ИнтерФУТБОЛ :: Миллий жамоамизда ҳамон ҳужумчи муаммоси бор?!\nМиллий жамоамизда ҳамон ҳужумчи муаммоси бор?!\nМиллий терма жамоамизнинг Уругвайга қарши эълон қилинган таркибидаги ҳужум тандемини кўриб, футболимиздаги сўнгги йилларда вужудга келаётган оғриқли муаммолардан бирини яна бир бор эсга олдим.\nМамлакатимиз футболида янги давр бошланаётган бўлишига қарамай, афсуски, биз ҳалиям яхши ҳужумчиларга эга эмасмиз.\nФутболдаги ҳужумчи термини фақат ва фақат рақиб дарвозаси атрофида ҳаракат қилувчи, асосан гол уриш пайида юрадиган ижрочига нисбатан ишлатилсада, сўнгги йилларда бу позиция вакилларининг гарданидаги вазифалар ҳам тобора кўпайиб бормоқда.\nҲужумчи аслида қандай бўлиши керак? У энг зарур пайтда керакли жойда пайдо бўла олиши, юқори тезлиги билан ажралиб туриши, тўпни дарвозага имкон қадар аниқ йўллай олиши лозим. Агар бош билан тузукроқ ўйнай олса, янада яхши. Бу хислатларга яна ўнлаб мисоллар келтириш мумкин.\nЛекин масаланинг яна бир томони борки, бу хислатларнинг ҳаммаси бир футболчида мужассам бўлган тақдирда ҳам, ўша ҳужумчининг эътибордан четда қолишига, баъзида асосли танқидларга кўмилиб кетишига сабаб топилади. Бу - футболчи томонидан урилган голлар сони!\nТарихга назар ташласак, тахминан 2014 йилларгача термамиз таркибида майдонга тушиши доимо аниқ бўлган камида 3-4 нафар ҳужумчи топиларди.\nМиллий жамоамиз янги ташкил қилинган ўша 1992 йилдан то 1998 йилги жаҳон чемпионати саралашигача ҳужум чизиғида мунтазам равишда Игорь Шквирин ҳаракат қилган. Унинг ёнида баъзан Рустам Дўрмонов, гоҳида эса Шуҳрат Мақсудов тўп сурарди. Кейинроқ Олег Шацких ҳам қўшилган бу рўйхатга.\n1999 йилнинг ёзида Максим Шацких «Балтика»дан Киевнинг «Динамо»сига ўтди-ю, илк учрашувдаёқ иккита тўп киритишга эришди. Айнан шу муваффақиятдан сўнг Максимнинг Украинадаги шонли юришлари бошланди. Кўп ўтмай Шацкихни миллий жамоамизга таклиф қилишди (унгача ҳужумчи олимпия термамиз сафида ўйнаб юрарди).\nСамарқанддаги Озарбайжонга қарши ўртоқлик учрашувида дебют қилиб, «хет-трик»ка эришган тўпурар форвард шу-шу бош жамоамизнинг 1-рақамли ҳужумчисига айланиб қолди.\nШацкихга 2002 йилги ЖЧ саралашида Жаъфар Ирисметов ҳамроҳлик қилган бўлса, кейинроқ Александр Гейнрих унинг асосий шеригига айланди. Ростдан ҳам Шацких билан Гейнрих нафақат майдонда, балки унинг ташқарисида ҳам бир-бири билан жуда яхши чиқишарди...\n2004 йили Хитойда ўтган Осиё чемпионатига ўша даврда соппа-соғ бўлган ва ҳозиргача сирли қолиб келадиган сабаблари билан Шацких бора олмаган бўлсада, унинг ўрнини Владимир Шишелов умуман билинтирмаганди.\nЎшанда Молдавиянинг «Зимбру» клуби аъзоси бўлган легионеримиз қайтанга терма жамоамиз учун Шацкихдан кўра кўпроқ фойда келтиролган, менимча.\nБулардан ташқари, сафимизда ўзимизнинг «Пахтакор»дан Анвар Солиевдек футболчимиз бор эдики, унинг хоҳ қанот ярим ҳимоясида бўлсин, хоҳ ҳужумда - зарур пайтда керакли футболчига «айланиб бера олиш» хислати ҳаммамизни бирдек хурсанд қиларди (айниқса, мураббийларни!).\nЎша пайтларда Солиевга «сеҳрли таёқча» тахаллуси қўйилгани ҳам бежиз эмас. 2004|2005 йилги ЖЧ саралашларида асосан иккинчи бўлимда майдонга тушган Солиев нақд учта йирик учрашувни қутқариб қолган!\nНаманганлик футболчининг Ироқ, Саудия Арабистони, Қувайт каби кучли жамоаларга гол уриб, бизни қийин вазиятдан олиб чиқиб кетгани ҳали мухлислар хотирасида узоқ сақланади.\nШунча ҳужумчилар ҳақида гапирилгани билан, тилга олинмай қолиб кетган яна 3-4 нафар вакилимиз борки, уларнинг орасида айниқса, Улуғбек Бақоев ва Марат Бикмаевлар алоҳида ўрин тутади. Хуллас, ортда қолиб кетган йиллар давомида биз ҳужумчи борасида деярли муаммога дуч келмаганмиз.\nМақолам чўзилиб кетган бўлсада, юқоридаги футболчиларни бежизга номма-ном санаб ўтмадим. Хўш, бугунги таркибимизга ўзингиз яхшилаб боқинг-чи, ҳозирда ўша Анвар Солиев ва Максим Шацких даражасидаги ҳужумчилар борми термамизда? Йўқ, албатта!\n«Бугун қайси форвард терма жамоамизда ўзининг доимий ўрнига эга?» қабилидаги саволга энг зўр билимдон ҳам жавоб беришга қийналиб қолиши аниқ. Бикмаев 32 ёшдан ўтди, энди ундан кўп нарса умид қила олмаймиз.\nТемурхўжа бориб ўйнаётган «Ал-Сайлия»ни «Локомотив» худди «Ал-Ваҳда» каби 5:0га юта олади. Бу нимадан дарак? Абдухолиқовда келажак йўллари, демакки, ривожланиш йўллари тўсиб қўйилган. У Қатарнинг ўртамиёна жамоаси сафида экан, миллий терма учун керакли, фойдали футболчи бўла олмаслигини ҳаммамиз яхши тушуниб турибмиз.\nБалки шунинг учундир, Кападзе Уругвайга қарши бўладиган ўйинга ёшларга кўпроқ урғу берган ҳолда Забиҳилло Ўринбоев билан Бобур Абдухолиқовни олиб кетмоқчи.\nАфсуски, «Металлург» вакилини ҳам, «Насаф» ҳужумчисини ҳам миллий терма жамоа даражасига тортадиган футболчи, дейиш қийин. Ва бу - Кападзега боғлиқ муаммо эмас.\nБош мураббийимиз бошқа чора йўқлигидан - шу икки ўйинчидан тузукроғини тополмагани важидан ҳам уларни термага жалб қилаётир. Демак, асосий муаммо - кейинги пайтларда клубларимиздан яхши ҳужумчиларнинг деярли етишиб чиқмаётгани.\nШу ерга келганда, якунланган саралаш циклида бўлиб ўтган «ҳангомалар» ёдимга тушиб кетди. Буни тилга олиб ўтмасам ҳам бўлмасди, аслида. Самвел Бабаян бутун саралаш цикли давомида «тортиб» юрган ўша Игорь Сергеевни айтмоқчиман. Хўш, бевосита Сергеевнинг ўзида айб бормиди? Мутлақо, йўқ!\nУни ахир Бабаян майдонга туширган-ку! У ҳолда айб бош мураббийдами? Мавриди келганда, ҳақиқат юзасидан Бабаянни бироз оқлаб қўйишга мажбурман - унга келиб ростдан ҳам сифатли ҳужумчилар танқислиги даври бошландики, буни бартараф этишнинг чорасини бош мураббий топа олмади.\nТан олиш керак, танлаш имконияти тугул, асосий таркибга туширишга яроқли ягона ҳужумчи масаласида ҳам муаммолар бор эди, Бабаянда. Натижада «Сергеев 14та ўйиндан бери бирорта гол урмаяти» қабилидаги гаплар бежиз вужудга келмади.\nБу борада, фикримча, Бабаянга креативлик етишмади. Қандайдир бошқача йўлларни қидирмади, Самвел Вячеславович. Ваҳоланки, йўллар ҳамиша бўлган.\nМен ушбу гапларни ўзимча тўқиб айтаётганим йўқ. Бу борада узоққа бормайлик, сизга ўзимизда бўлиб ўтган бир воқеани эслатай. «Бунёдкор» ўзининг энг гуллаб-яшнаган даврларида Луис Фелипе Сколаридек футбол афсонаси бошчилигида майдонга тушди.\nБразилиялик мураббий қанот ярим ҳимоясининг энг фаол вакилларидан бўлган Жасур Ҳасановни ҳужумда ўйнатгани ва энг муҳими, бу экспериментдан натижа олганини эсланг. Ўшанда Жасурнинг ҳужумчига айлана олгани, марказдан ёриб кириб, голлар ургани кечагина бўлиб ўтган воқеадек хаёлимда гавдаланади.\nБунақа фактларни жаҳон футболида исталганча топиш мумкин. Ҳаттоки, ҳимоячилар керак пайтда ҳужумчига айланган ҳолатлари бўлган. Хуллас, гапираверсак гап ҳам, факт ҳам топилаверади.\nМамлакатимиз чемпионатида бир мавсумда 20-25талаб гол уриб ташлаган ва ўзининг миллий терма жамоага чақирилишини кутиб, футболчилик умрини ўтказиб юборган Зафар Холмуродов, Шуҳрат Мирхолдиршоев, Марсель Идиатуллин каби ҳужумчилар ҳам деярли учрамаётган ҳозирги даврда ана шунақа «рокировкалар» хусусида ўйламасликнинг иложи йўқ. Бу битта томони.\nИккинчи томондан, клублар ҳам бу борада жиддий ишлашларига тўғри келади. Эътибор беринг, энг кучли клубларимизнинг асосий ҳужумчилари легионерлар - «Пахтакор» олдинги чизиқда Гонсалвеш билан Безеррани ўйнатмоқда, «Насаф» неча йиллардан буён Черанга ишонади, камига «Бунёдкор» ҳам Филип Ра-йевацни ўз таркибига қўшиб олган.\nУларнинг ишини давом эттиргандек, ўртаҳол клубларимиз ҳам легионер ҳужумчилар билан «бойиб кетишди» - Григалашвили, Иньяц, Чемиртан, Спремо (Милан ўз юртига жўнаб кетганига қарамай, 1-даврада «Қўқон-1912» сафида ўйинлар ўтказди).\nБу оғир аҳволни кўриб, клубларимизда дарвозабонлар мураббийи лавозимига қўшимча яна ҳужумчилар мураббийи деган янги штат киритиш керакмикан, деб ўйлаб қоласан киши...\nҲа, таркибдаги ҳужумчилар билан алоҳида шуғулланадиган, мақола бошида тилга олинган кўрсаткичларни таъминлаб берадиган, аввало, ишни ҳужумчининг вазифасини тушунтиришдан бошлайдиган шахс. Хуллас, бу мавзу хусусида ҳам узоқ тортишиш мумкин.\nДоимо термамизнинг азалдан энг кучли чизиғи саналадиган ярим ҳимояда камида 7-8 нафар маҳоратли футболчимиз бўлишини биламиз. Уларнинг кучидан, салоҳиятидан майдонда бир вақтда фойдаланиб бўлмас экан, демакки, ҳужумчи ўрнига мосроғини - халқ таъбири билан айтганда, «гол ҳидини сезадиган» ярим ҳимоячилардан бирини қўйиш ҳақида бош қотирсак бўлади.\nТо яхши форвардлар топилгунга қадар. Ҳалиям кеч эмас-ку! Ёш ярим ҳимоячиларимиз орасида шундайин голни ҳис қила оладиган футболчилар борки, улар захирада ўтириб, Сергеевга ўхшаган голсиз ҳужумчилар майдонга туширилса, адолатдан бўладими?\nТўғри, мураббийларимиз «Четдан туриб гапириш осон», дейишлари мумкиндир. Лекин бу борада «Ростов» устози - Россия футболининг энг ёрқин вакилларидан бўлган Валерий Карпиннинг Элдор Шомуродовни деярли ҳар бир ўйинда номинал ҳужумчи сифатида майдонга тушираётганини тилга олиш жоиз.\nВаҳоланки, Элдор қанот ярим ҳимоясида ҳам бирдек яхши ҳаракат қила олади, керак пайтда ҳатто ҳимоячиларга ёрдамлашгани келади.\n...Бир ҳафтадан сўнг миллий терма жамоамиз Уругвайга қарши майдонга тушар экан, Азиз Турғунбоев, Жасур Яхшибоев каби келажак футболчиларимизни ҲУЖУМЧИ ЎРНИДА синаб кўришларини орзу қилдим. Зеро, қанот ярим ҳимоямизда уларнинг ўрнида ҳаракат қила оладиган иқтидор соҳиблари бисёр.


Ўзбекистон Ёзувчилар уюшмаси » Тўгарак аъзолари ижодкорлар ҳузурида\nАсосий Адабий ҳаёт Тўгарак аъзолари ижодкорлар ҳузурида\nТўгарак аъзолари ижодкорлар ҳузурида\nЎзбекистон Ёзувчилар уюшмасида Ўзбекистон халқ шоири Иқбол Мирзо, уюшма раиси ўринбосари Нодир Жонузоқ, халқаро адабий алоқалар ва таржима бўлими маъсул котиби Адҳамбек Алимбеков, ёзувчи Баҳодир Қобул ва шоир, адабий маслаҳатчи Рустам Мирвоҳид иштирокида Тошкент вилояти Бекобод туманидаги «Илҳом» ижодкорлар клуби аъзолари билан ижодий учрашув бўлиб ўтди.\nЎзбекистон Ёзувчилар уюшмаси раиси ўринбосари, шоир Нодир Жонузоқ ижодкор бадиий олами, янги сўз, янги фикр излаш ҳақида Ҳазрат Алишер Навоийнинг ижод ҳақидаги фикрларини ёшларга содда қилиб тушунтириб берди. Адҳамбек Алимбеков ёшларга илмий-назарий ва адабий маслаҳатлар ҳамда ижодий ҳамкорликни кучайтириш ҳақида фикр берди. Шоир Рустам Мирвоҳид устози Эркин Воҳидовдан олган сабоқларини сўзлаб берди.\nИжодий учрашув мушоирага айланди. Зулфия номидаги Давлат мукофоти совриндорлари, ёш шоиралар Ситора Тошматова ва Мухтасар Каримова ҳамда тўгарак аъзолари дўстлик, муҳаббат, Ватан, тинчлик, шукроналик ва ота-она мавзусидаги янги шеърларидан намуналар ўқиди. Тўгарак раҳбари Нурали Жалил меҳр ва самимият билан давом эттириб, ўзининг янги ёзилган “Тожикистон ва Ўзбекистон ўртасидаги дўстлик” номли шеърини ўқиди. Ижодий учрашув йиғилганларнинг кўнглига шеър дунёсининг ҳайратларини, сирли ва сурурли кайфиятини бот юқтираркан барчада гўзал таассурот қолдирди.


Аёлнинг сўзларига кўра, у эрининг калтаклари, сўкишлари, хўрлашларидан Тошкентга қочиб келган. Аёлда жанжаллардан “эсдалик” бўлиб қолган тиртиқ ва чандиқлар бор.\n— Шу ерда ризқимни териб юрибман. Бу ерда мазза-да. Кунига 40-50 минг сўм пул топаман. Ўзим яшайдиган жойда иш топиш қийин? Иш топсангиз ҳам ойликлари ҳаминқадир. Чарчаб бекатда ухлаб қолибман, — дейди аёл.\nҚайд этилишича, Зуҳра Матқулова 38 ёшда. Иккинчи турмушидаги эри ундан анча катта, 60 ёшда.\n— Бирор жойда ёлчитиб ишламайди, мунтазам спиртли ичимлик ичади. Ичган пайтида мен билан жанжаллашиб, пичоқ тираб, бўйнимдан бўғишгача борган. Қўшнилар бир неча марта ажратган. Аммо, фойдаси бўлмади. Ўзимга ўхшаган мардикор аёллар билан шу яқин атрофда ижарада яшаяпман. Қорним очса, кўчадаги ошхоналарда овқатланаман. Уйда оилам бағрида ширин таомлар пишириб, оиламдагиларни хурсанд қилишни истардим. Қизимни жуда соғинганман. Нима қилаётган экан, — дейди у.\nСаволлар туғилади. Аёл яшайдиган маҳалла фуқаролар йиғини, туман хотин-қизлар қўмитаси қаерга қарамоқда? Нотинч оиланинг тақдири ҳеч кимни қизиқтирмадими? Яраштириш комиссияси нима билан банд бўлди экан? Аҳолининг бандлигини таъминлаш бўйича ислоҳотлар “Қорақўрғон” маҳалласига етиб бормади? Неча кундирки, аёл Тошкентда юрган бўлса, ҳеч ким қидирмадимикан? Фарзандини ташлаб, қаерга кетди деган саволни беришмадимикан?


Ҳайратланарли даражада ўткир нигоҳли одамлар - 21 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 23.09.2019, 07:51\nГлавная » 2019 » Август » 21 » Ҳайратланарли даражада ўткир нигоҳли одамлар\nҲайратланарли даражада ўткир нигоҳли одамлар\nБоисини билмаймизку-я, бироқ бундай кўзларга соатлаб термулиб туриш мумкин. Кимлардир бундай кўзлардан ҳайиқса, кимлардир кўзлар уммонига ғарқ бўлиб кетади. Бундай ёрқинлик, чуқурлик, ранг ва кўзларнинг ифодаси қора танлиларда ва Яқин Шарқ аҳолиси (Фаластин, Афғонистон, Ироқ ва бошқа давлатлар) орасида кўпроқ учрайди.\nАфғон қизи Шарбат Гула\nАфғон қизи ўсиб улғайган ва қиёфаси ўзгарган. Вақт кўзларнинг ёрқинлиги ва гўзаллигига рахм қилмади, бироқ ўткир нигоҳини сақлаб қолди.\nАфсуски, Яқин Шарқдаги аёллар ёшлигида жуда гўзал бўладилар ва тубдан фарқ қиладиган даражада тез қарийдилар.\nШарбат Гула 1984 йилда ва 17 йилдан сўнг.\nПокистон шимолидаги она ва ўғил\nКалаш- Покистондаги ҳинду куш жанубидаги тоғларда истиқомат қилувчи миллатдир. Айнан шу одамлар мовий тусдаги кўзларга эга, бундай кўзларни бошқа Покистонликлардан топа олмайсиз.\nУлар ёшлик чоғларига қараганда кексаликда чиройли кўринадилар


Шавкат Мирзиёев мамлакатда кузатилган электр энергияси билан боғлиқ ҳолат юзасидан муносабат билдирди - Daryo\n17:23, 26.01.2022 52228\nОлис-яқин ҳудудларда юз бераётган турли ижтимоий-иқтисодий жараёнлар, техноген офатлар бизга ҳам ўз таъсирини ўтказмасдан қолмайди. Бу ҳақда Шавкат Мирзиёев 26 январь куни бўлиб ўтган йиғилишда айтиб ўтди, дея хабар бермоқда «Дарё» мухбири.\n«Биз бугунги кунда глобал дунёда яшамоқдамиз. Глобал оламда ҳамма нарса бир-бирига боғлиқ. Ҳар бир одамнинг ҳаёти бутун инсоният ҳаёти билан янада кўпроқ боғлиқ бўлиб қолмоқда. Олис-яқин ҳудудларда юз бераётган турли ижтимоий-иқтисодий жараёнлар, техноген офатлар бизга ҳам ўз таъсирини ўтказмасдан қолмайди. Мана, куни кеча электр таъминоти бўйича содир бўлган техник узилиш бир зумда бутун минтақа ҳаётида кучли акс-садо берганига барчамиз гувоҳ бўлдик. Шунча йил яшаб, раҳбар бўлиб бу нарсани кўрмагандим», – деди президент.\nШавкат Мирзиёев авариядан ўша заҳотиёқ хабар топиб, дарҳол Ҳукумат комиссиясини тузишга топшириқ берганини эслаб ўтди.\n«Комиссия, тармоқ ва ҳудуд раҳбарлари билан доимий мулоқотда бўлиб, авария ҳамда унинг иқтисодиёт ва аҳоли ҳаётига салбий таъсирини бартараф этиш бўйича ишларни, шахсан назоратимга олдим. Бундай ‘экстремал’ вазиятда, энергетика, нефть-газ, коммунал соҳа, транспорт, ҳокимликлар, соғлиқни сақлаш, фавқулодда вазиятлар ва ҳуқуқ-тартибот идоралари, оммавий ахборот воситалари ўзаро баҳамжиҳат ишлагани ҳисобига, авария оқибатлари босқичма-босқич бартараф этилмоқда», – деди президент.\nДавлат раҳбари бундай ҳолатда халқ ҳам вазиятни тўғри қабул қилиб, саросимага тушмаганини қайд этиб ўтди.\n«Бу ҳодисадан тўғри хулоса қилиб, биз Ўзбекистон тараққиётини давримизнинг глобал муаммолари билан янада боғлиқ ҳолда кўришимиз керак. Бу борадаги мавжуд таҳдид ва муаммоларни бартараф этишга доимо тайёр туришимиз керак», – дея қўшимча қилди президент.\nШунингдек, давлат раҳбари томонидан бош вазирга кўчма движок олиб келиниши бўйича қарор лойиҳасини ишлаб чиқиш тўғрисида топшириқ берилди.\n07:30, 15.05.2022 83199\n16:24 Бугун 258\n16:21 Бугун 455\n16:17 Бугун 736\n07:30, 19.05.2022 47410


Оилада болаларни тежамкорлик тушунчаларини шакллантириш — Dilkashradio.com\nАссалому алайкумю оилада аёл тежамкор бўлса ва бу ҳислатни фарзандларга ҳам ўргатса, бундай оила баракали бўлади. Манбаларда айтилишича, “иқтисод” атамаси қадимги юнон тилида “уй-рўзғор хўжалигини бошқариш санъати” маъносини англатади. Оила ҳар бир инсон ҳаётида муҳим ўрин эгаллайди. “Инсондан пул, молу дунё топиш бир ақл талаб этса, уни сарфлай олиш ўн марта ортиқ ақл талаб этади. Шунинг учун оила иқтисодига ўта масъулият, пухта режа асосида муносабатда бўлмоқ лозим”. Оила хўжалигини оқилона юритишнинг муҳим шарти – бу оила иқтисодини режалаштириш ҳисобланади. Ҳар бир оилада унинг аъзолар тежамкорликка алоҳида эътибор қаратишлари лозим. Зеро, айнан тежамкорлик оила фаровонлигини яратишнинг муҳим шарти, ўзига хос маънавий-ахлоқий қадрият саналади.\nОиладаги тежамкорлик – бу “хасислик ёки зиқналик эмас, балки, унинг мазмунида оила маблағини қаттиқ назорат қилиш, ҳалол меҳнат эвазига келган пул ва рўзғор анжом-ашёлари, озиқ-овқат маҳсулотлари, кийим-кечакларни қадрлаш, асраб-авайлаш, иқтисод илмини чуқур билиш, эҳтиёткорлик, нафсни идора этиш, бойваччалик орқасидан бўладиган манманликдан ўзини тийиш, ҳар бир нарсадан унумли фойдалана билиш маҳоратига эга бўлиш демакдир”. Оилаларда ота-оналар, оиланинг кекса авлод вакиллари, ёши катталар томонидан амалга ошириладиган тежамкорлик болалар учун ўзига хос сабоқ бўлади. Шу сабабли оилада болаларни тежамкорликка ўргатиш муҳим аҳамиятга эгадир. Бунда “тежамкорлик сабоқлари ота-она, буви-бобо намунасида бола онги, хатти-ҳаракатига сингдириб борилади…\nОиладаги катта ёшдагиларнинг амаллари, халқ нақллари воситасида болаларда оила иқтисодини юритишда малака ва кўникмалар шаклланиб боради”. Оилада болаларни тежамкорликка ўргатишда оналар ўзига хос ўрин тутадилар ва уларнинг роли беқиёсдир. Чунки, “одатда ўзбек оилаларида оиланинг моддий таъминоти эркак зиммасида бўлади. Оила жамғармасини тежамкорлик билан ўз ўрнида сарфлаш, исрофгарчиликка йўл қўймасдан оилада қут-барака бўлишини таъминлаш аёлнинг вазифасидир”. Қолаверса, уй-рўзғор ишлари билан бевосита шуғулланадиган оналар бу жараёнда ўз фарзандларини тежамкорликка ўргатиб боришда катта имкониятларга эга бўлади. Бу имкониятлар нимларда бевосита кўринади. Харидларни амалга ошириш. Бу вазиятда оналар фарзандларини агар улар икки нафардан кўп бўлса, навбат-навбат билан, борди-ю, ортиқча қийинчилик туғдирилмаса ёки савдо шаҳобчаси яқин бўлса баравар ўзи билан олиб бориши ва харидларни амалга ошириши мумкин.\nХаридларни жойлаштириш. Харид қилинган маҳсулотлар ва товарларни ҳам жой-жойига тартибли қўя билиш – бу тежамкорликнинг муҳим шартларидан бири саналади. Чунки барча товарлар ўзига хос шароитлар талаб қилинади. Овқатларни тайёрлаш. Бу вазият ҳам болаларда тежамкорлик сифатларини тарбиялаш учун ниҳоятда қулай саналади. Овқатларни истеъмол қилиш. Овқатланиш жараёнида оналар ўз фарзандларига дастурхондан нон ва ширинлик кабиларни ўз эҳтиёжидан келиб чиққан ҳолда олишлари кераклигини уқтириб боришлари керак. Ювиниш. Ювиниш инсонларга хос эҳтиёж ҳамда саломатликни сақлашнинг муҳим шартларидан бири саналади. Оилада болаларни тўғри ювинишга, қолаверса, ювиниш вақтида ҳам тежамли бўлишга ўргатиб бориш муҳим педагогик вазифалардан бири саналади. www.najot.com бу сиз билган сайтлар орасидаги энг қизиқарли ва фойдали маълумотларга тўла сайтдир.


Сиэтлда Трампга қарши бўлаётган норозилик акцияси вақтида отишма содир бўлди\n09:50 / 10.11.2016\nСиэтлда Трампга қарши норозилик акцияси ўтаётган жойдан унча узоқ бўлмаган ерда содир бўлган отишмада беш киши яраланди. Ҳукумат берган маълумотга кўра, номаълум киши одамларга қарата ўқ узган ва яширинган.\nШаҳар полицияси раҳбари ўринбосари Роберт Мернернинг айтишича, тўрт нафар эркак ва бир нафар аёл Харборвьюдаги тиббиёт марказига етказилган. Шифохонада икки эркак ва аёлнинг аҳволи оғир эканлигини маълум қилишган.\nПолиция ходимининг айтишича, отишманинг бўлаётган акцияларга ҳеч қандай алоқаси йўқ.\n"Қандайдир жанжал чиққанга ўхшайди. Отган эркак бошида кетмоқчи бўлган, сўнгра ортига қайтиб, одамларга қарата ўқ узган", - деди Мернер.\nСиэтл президентлик сайловида ғалаба қозонган Дональд Трампга қарши норозилик билдирган шаҳарлардан биридир. Бунинг қаторига Аризона, Айова, Колорадо, Массачусетс, Вашингтон штатларидаги шаҳарларни ҳам қўшиш мумкин.


Ўзбекистонда масжидни эгаллаб олган тўқсонинчи йиллар криминал етакчиси қўлга олинди - Фарғона.Ру ахборот агентлиги\n13:18 msk, 17 Февраль 2019\nЎзбекистонда масжидни эгаллаб олган тўқсонинчи йиллар криминал етакчиси қўлга олинди\n02.07.2018 09:46 msk\nШуҳратилла Носировнинг ҳибсга олиниши. “Ўзбекистон 24” телеканали сюжетидан кадр\nЎзбекистонда 1990 йиллар криминал оламида “Шуҳрат Дўмбрабодлик” номи билан ном таратган Шуҳратилла Носиров ва ўзини пойтахтнинг Чилонзор туманидаги “Носирхон” масжидининг эгаси деб билган акаси Шавкат Носировлар ҳибсга олинди, деб хабар беради “Ўзбекистон 24” телеканали.\nМасжид ходимлари ака-укалар зўрлик билан муҳр ва ҳужжатларни топтиб олиб, ўзлари номидан масжидни бошқарганини таъкидлайдилар. “Қонундаги ўғри”ни милиция ва ДХХ ходимлари унинг бўласи Баҳодир Шароповни шикоят аризасига биноан қўлга олганлар.\nШаропов ака-ука Носировлар 2017 йили ноябрда Шароповдан 30 минг АҚШ долларида қарз олганлик тил хатини ёздириб олгани, шунингдек, уй ҳужжатларини тортиб олганликлари устидан шикоят қилган.\nОАВ маълумотларига кўра, махсус операция 8 июнь куни ўтказилган. Орган ходимлари улар яшаётган квартални ўраб оладилар, ака-укалар қўлга олиниб, тегргов изоляторига ташланади. 18 июнь куни Носировларнинг 55 ёшли синглиси Гулнора Расулова ҳам ҳибсга олинади.\nШуҳратилла Носиров 1957 йил 27 апрелда Тошукентда тўғилган, тўқсонинчи йиллар пойтахт бозорларини “назорат” қилган. 1994 йил Жиноят бўйича Тошкент шаҳар суди Республика Жиноят кодексининг 133-моддаси (“инсон органи ва тўқималари савдоси”), 168-моддаси (“Таъмагирлик”), 169-моддаси (“Ўғрилик”) ва 267-моддаси (“Транспорт воситаларини олиб чоқиш”) билан 15 йилга озодликдан маҳрум қилади. “Озодлик” радиосининг маълумотига кўра, жиноят ҳукми 21 вароқни ташкил этган, Носиров матбуотда “автомобиль ўғриси” деган номни олади.\nҚамоқ жазосини ўташ пайти қилинган жиноятлари учун Носировнинг жазо муддати узайтирилади ва жами 23 қамоқда ўтиради, 2016 йил 18 августда Жаслиқ колониясидан эркинликка чиқади. У Чилонзор туманининг "Дўмбрабод" маҳалласида яшаган ва шу ер номи билан лақаб олган.\nШуҳратнинг акаси Шавкат Носиров 1956 йил 15 октябрда Польшада туғилган. Муқаддам судланмаган, Россия фуқароси. Ўзбекистонда укасига қўшни бўлиб, вақтинча истиқомат қилган.


Энергетика министрлиги халықтың жаңа есаплагичлар 2 есе көп ток сарплап атырганы ҳаққындағы келиспеўшиликлерине түсиндирме берди – Qaraqalpaqstan Respublikası Úy-jay kommunal xızmet kórsetiw ministrligi\nЭнергетика министрлиги халықтың жаңа есаплагичлар 2 есе көп ток сарплап атырганы ҳаққындағы келиспеўшиликлерине түсиндирме берди\n9 -август, жума күни Өзбекстан Энергетика министрлигинде жаңа електресаплағышлар бойынша келиспеўшиликлер шеңберинде баспасөз конфренциясы шөлкемлестирилди. Баспасөз конфренцияында Энергетика министри орынбасары Шерзод Хужаев ҳәмде системадағы басқа басшы хызметкерлер қатнасты ҳәмде ОАВ ўәкиллериниң қызықтырған сораўларына жуўап берди, деп хабар берди “Дәря”хабаршыы Севара Нышанова.\nХалықтың жаңа орнатылған електр есаплағышлар бойынша келиспеўшиликлерин мен бир неше группаға болып классификациялаған болар едим.\nБириншиден, бул електр есаплағыштқ орнатиўшыға болған келиспеўшиликлер.Ҳәзирде ең көп келиспеўшиликлер әйне електр есаплағышын орнатыў бойынша болып атыр. Тән алыў керек, есаплағыш мудамы да сапалы орнатылмайди. Мәлим бул бағдарда белгили мәселелер бар ҳәм биз буны тән аламыз.\nЕкинши группа бул жаңа орнатылған електр есаплағыш надурыс ислап атыр деп есаплайтуғын пуқаралар келиспеўшиликлери. Пуқаралардың пикринше, електресаплағышдағы көрсеткиш реал тутыныўдағы көрсеткишти бир неше мәрте көбейттириб көрсетпекте.\nҲәммемизге белгили, өнимди сертификатсиялаў деген система әмелдеги. Есаплаў үскенелерин алдынан таңлап алынған белгили тәжирийбени үйренбестен сертификатлап болмайды. Ҳәр бир есаплаў үскенеси метрологик инстансиядан өтиўи керек. Ҳәр бир өлшеўши стендга орнатылып, сынақтан өткериледи. Егер ол анықлық пенен ислеп атирғаны тастийиқланса, ол сынақтан өткен, деп табылады. Егер ол сынақтан оте алмаса, бул завод кемшилиги деп табылады ҳәмде усы үскене инженер ҳәм технологлар тәрепинен қайта исленеди.\nЕлектр есаплағышлар електрды надурыс есаплап атырғаны ҳаққында болып атырған сын пикирлер қай жерден келип шығып атыр? Егер усы қарыйдар жаңа электресаплағыш орнатылғанына шекем қандай да нызамға қарсы жоллар менен электрдан пайдаланған болса жаңа есаплағыш оны да есаплай баслаған.\nЖаңа орнатылған есаплағышларга программа орнатып, ол нызамға қарсы жол менен жалғаныўды сезгенинде электрды өширип қоятуғын қылсак болар еди. Бизиң шет еллик шериклеслеримиз усындай тәжирийбени усыныс етикен еди.Бирақ биз бундай етпедик. Есаплағыш қарыйдардың нызамға қарсы тәрзде тармаққа жалғанғанын анықласа, өшип қалмайды, ислеўде даўам етеди. Бирақ, нызамға қарсы тәризде пайдаланыўды да тийисли тәртипте есаплай баслайды. Соның менен бирге,тийкарғы системаны да белгили бир хожалықда алдын нәзерде тутылмаған тутыныўы бар екенлигиден хабарлы етеди. Електр енергиясынан нызамсыз пайдаланыўдың бирнеше онлап түрлери бар. Бул ҳеш кимге сыр емес. Туўрысыда, биз электр энергиясынан нызамсыз пайдаланыўдың барлық түрлерине тоқтатыўга ҳәрекет етпектемиз.\n“Анықлық классы”, “сергеклик дәрежеси” деген түсиниклер бар. Ески электресаплағышлар орта есапта 30 жыллап хызмет көрсеткен, оның ишки механизмлери гөнерген ҳәмде електр тутыныўын туўры есапламаган. Сол себепли, туўрысыда жаңа түрдеги електр есаплағышларға өтилгенинен кейин олар хожалықда әмелдеги барлық электр тутыныўын есаплай баслаған. Ески есаплағышлар бул муғдарды белгилемеген.\nШерзод Хужаев, Энергетика министри орынбасары


Telegram ўрнига «ТамТам». Фойдаланувчилар янги мессенжерга кўча бошлади - yangiliklar\nTelegram ўрнига «ТамТам». Фойдаланувчилар янги мессенжерга кўча бошлади — yangiliklar\nMail.ru Group ҳолдинги 2017 йил майида «Одноклассников» фойдаланувчилари учун «ОК сообщения» асосида «ТамТам» мессенжерини ишга туширганди. «ОК сообщения» ишлатадиганлар янгилаш тугмасини босиш орқали «ТамТам» мессенжерини ўрнатиши мумкин қилиб қўйилди.\nСиз ҳозир Технология янгиликлари категориясидаги янгиликларни кўриб чиқдингиз. Бу сарловҳаси Telegram ўрнига «ТамТам». Фойдаланувчилар янги мессенжерга кўча бошлади бўлган мақола yangiliklar.net сайтига киритилган.\nРоссияда йилнинг 1-чорагида энг...\nИталия миллий автомобиль...


15 август 2020, Тошкент вақти: 13:16\nҚўшма Штатлар ўзбек пахтасини мажбурий ёки болалар меҳнати ҳисобига етиштирилган маҳсулотлар рўйхатидан чиқарди.\nВазирликнинг бунга оид дастлабки қарори ўтган йил июлида қабул қилинган. Бироқ америкалик расмийларнинг бу қарорига қатор жамоатчилик ташкилотлари, жумладан, халқаро ҳуқуқ ҳимоячилари, касаба уюшмалари, кийим-кечаклар ишлаб чиқарувчи компаниялар ва инвесторларни бирлаштирган Cotton Campaign ташкилоти норозилик билдириб чиққанди.\n“Олинган изоҳлар ва мавжуд маълумотлар диққат билан ўрганиб чиқилганидан кейин департаментлар Ўзбекистонда пахта етиштирилишида мажбурий болалар меҳнатидан фойдаланиш сезиларли даражада камайганини аниқладилар. Пировардида бу маҳсулот эндиликда ЕО рўйхатига киритиш учун белгиланган мезонларга тўғри келмайди”, дейилади Меҳнат вазирлиги баёнотида.\nБолаларни меҳнатга мажбурлаш ҳисобига етиштирилган маҳсулотларни сотиб олмаслик сиёсати АҚШда 2001 йили бошланган ва ушбу маҳсулотлар рўйхати тузилган. Ўзбек пахтаси мазкур рўйхатга 2010 йили киритилган. АҚШ Меҳнат вазирлиги 2018 йил июль ойидаги баёнотида барча оммавий изоҳларни ўрганган ҳолда ўзбек пахтасига нисбатан якуний хулосага келишини билдирган.\nCotton Campaign халқаро коалицияси Ўзбекистон ҳукумати делегацияси билан ўтказилган музокаралардан сўнг мажбурий меҳнатга батамом барҳам берилмагунига қадар ўзбек пахтасига эълон қилинган бойкотни сақлаб қолишга қарор қилган.


18:32 24 Феврал 2018\n12:06 06.12.2017 Ҳавола олиш\nТОШКЕНТ, 6 дек — Sputnik. Ўзбекистон президенти Шавкат Мирзиёев биринчи "Чорвоқ" эркин туристик зонасини барпо этиш тўғрисида фармонни имзолади. Зонани яратиш учун 100 миллион доллар ажратилади. Фармоннинг матни маҳаллий оммавий ахборот воситалари томонидан сешанба куни эълон қилинди.\n"Ўзбекистон Вазирлар Маҳкамаси, Туризмни ривожлантириш давлат қўмитаси, Тошкент вилоят ҳокимлиги, «Миллий энергия сақловчи компания» АЖ, Ўзбекистон ташқи иқтисодий фаолият Миллий банкининг Тошкент вилояти Чимён-Чорвоқ курорт-рекреацион зонаси ҳудудида "Чорвоқ" эркин туристик зонаси ташкил этиш ва ушбу эркин туристик зона ҳудудида замонавий меҳмонхона мажмуалари, маданий-соғломлаштириш, савдо-кўнгилочар мажмуалар ва туризм учун мўлжалланган бошқа объектлар барпо этиш, шунингдек, замонавий инженерлик инфратузилмаси объектлари яратиш тўғрисидаги таклифлари маъқуллансин", — дейилган президент фармонида.\nРеспубликада яратиладиган биринчи туристик зонаси эркин иқтисодий зона мақомига эга бўлиб, барча имтиёзлар билан таъминланади. Зона фаолияти муддати 30 йилга мўлжалланган бўлиб, кейинчалик ушбу муддат узайтирилиши мумкин.\nПрезидент фармонига мувофиқ, Ўзбекистон тикланиш ва тараққиёт жамғармасига Чорвоқ туристик ҳудудида амалга ошириладиган инвестицион лойиҳаларни молиялаштириш учун 100 миллион долларлик имтиёзли кредит линиясини очиш вазифаси топширилди.\nЧорвоқ зонасининг асосий вазифалари замонавий сайёҳлик инфратузилмаси объектларини яратиш бўйича лойиҳаларни амалга ошириш учун хорижий ва ички инвестицияларни жалб қилиш, шунингдек, мавсумий дам олиш ҳудудларини қамраб олиш ҳисобланади.\n© Flickr/ stefan_fotos_126\nЧимён — Чорвоқ курорт ва дам олиш зонаси Ўзбекистондаги тоғ сайёҳлик бизнесини ривожлантириш бўйича энг йирик давлат лойиҳаси ҳисобланади. Ушбу лойиҳа 1994 йилдан амалга оширилиши бошланган. Унинг ҳудудида 3 та йирик соғломлаштириш маркази, бир қатор хусусий меҳмонхоналар ва санаториялар мавжуд. Туризмни ривожлантириш давлат қўмитаси мутахассисларининг ҳисоб-китобларига қараганда, ғарб томондан россиялик сайёҳларининг келиши кўпайиши ҳисобига Чимён салоҳиятини янада ошириш имконини беради.\nЎзбекистонда умумий ҳисобда 14 та эркин иқтисодий зоналар ташкил этилган, улардан 11 таси шу йилнинг ўзида ташкил этилган. Эркин иқтисодий зоналар иштирокчиларига қатор имтиёзлар берилади, жумладан, улар солиқ ва божхона тўловларидан озод қилинади. Ушбу имтиёзлар киритилган инвестициялар ҳажмидан келиб чиққан ҳолда 3 йилдан 10 йилгача берилади.\n13:21Cобиқ бош прокурор Рашид Қодировга нисбатан қатор моддалар билан жиноят иши қўзғатилди


Рамзан Қодиров амалдан кетмоқчи эканлигини эълон қилди\nЧеченистоннинг Кремль тайинлаган президенти Рамзан Қодиров ўз лавозимини бўшатишга тайёр эканлигини айтди. У Давлат томонидан назорат қилинадиган “НТВ” телеканалига берган интервьюсида “муддатим битди”, деди.\nҚодировнинг президентлик муддати апрель бошида ўз якунига етади.\n“Мен бошлаган ишни давом эттирувчилар жуда кўп. Яхши мутахассисларимиз бор”, деди Қодиров. Интервью Кремлнинг ашаддий танқидчиси Борис Немцов ўлдириб кетилганинга бир йил тўлган кун - 27 февралда эфирга узатилди.\nРоссия мухолифати аъзоларининг аксари Немцовни ўлдиришда Қодировнинг қўли борлигига ишонади. “Аслини олганда, Немцов мени умуман ташвишлантирмаган. Сабаби - у менинг тенгим эмас”, деди Қодиров.\n“Менинг номим халқимга қарши ишлатилмаслиги учун халқ етакчилари бошқа шахсни топишлари керак”, дея қўшимча қилди у.\nНемцовнинг ўлими бўйича қўлга олинган беш чеченнинг ҳаммаси Чеченистон ва Шимолий Кавказ билан алоқадордир.\nРоссия Давлат Думасидаги саноқли мухолифатчи депутатларнинг бири Дмитрий Гудков Озодлик радиоси рус хизматига 27 февраль куни берган интервьюсида “Борис Немцовнинг ўлдирилиши ортидан федерал ҳукумат билан Чеченистон етакчилиги ўртасидаги алоқа анча ёмонлашганини биламан”, деди.\n“Рамзан Қодировнинг мухолифатга кейинги пайтлардаги васвасасини сабаби ҳам шудир”, дея қўшимча қилди Гудков.\nҲафта бошида мухолифатчи лидер Илья Яшин Немцовнинг ўлдирилишида Қодировнинг қўли борлиги айтилган ҳисоботни эълон қилди ва чечен лидеридан ўз лавозимини бўшатишни талаб қилди.\nҚодировни Чеченистон президентлигига номзод сифатида Владимир Путин 2007 йили таклиф қилган. Ўшанда Чеченистон парламенти Путин таклифини ҳеч бир эътирозсиз қабул қилган эди.\nПутин Чеченистонда бўлиб ўтган икки урушдан кейин Қодиров ёрдамида тартиб ўрнатишни кўзлаган. Шу сабаб чечен президенти федерал ҳукумат назоратидан де факто озоддир.


Бир киши донишманддан сўради:\n– Дўстингиз сиз ҳақингизда нима деганини айтайми?\n– Шошма, – деди донишманд, – аввал айтмоқчи бўлган гапингни уч элакдан ўтказ...\n– Уч элак?\n– Бирор гапни айтишдан олдин, уни уч элакдан ўтказиш лозим. Аввал ҲАҚИҚАТ элагидан. Айтмоқчи бўлган гапинг ҳақиқат эканлигига ишончинг комилми?\n– Йўқ, мен уни шунчаки эшитдим, холос.\n– Демак, сен унинг рост ёки ёлғонлигини билмайсан. Энди иккинчи – ЯХШИЛИК элагидан ўтказамиз. Сен менга дўстим ҳақида бирор яхши гап айтмоқчимисан?\n– Йўқ, аксинча.\n– Демак, – давом этди донишманд, – сен менга ҳақиқатлигини билмай туриб ёмон хабарни етказмоқчисан. Энди учинчи – ФОЙДА элагидан ўтказамиз. Сенинг гапингни эшитишим шартми, у менга фойда берадими?\n– Демак, – хулоса қилди донишманд, – сен етказмоқчи бўлган хабарда ҳақиқат ҳам, яхшилик ҳам, фойда ҳам йўқ экан. Унда уни менга айтиб нима қиласан?


Ўзбекистон карантинни юмшатишга тайёр - EFFECT.UZ\nЎзбекистон карантинни юмшатишга тайёр\n. 21:00 | 03.08.2020\nЎзбекистонда карантин чекловлари юмшатилиб, касалланадиганлар сони кўпайиши мумкин бўлса ҳам, вазиятни назоратга олишга соғлиқни сақлаш тизими ва ҳокимиятларнинг имконияти етади. Бу ҳақида 3 август куни Коронавирусга қарши курашиш штаби аъзоси Ҳабибулло Оқилов маълум қилди.\nҲабибулло Оқиловнинг қайд этишича, коронавирусга чалиниб, касалликни енгил шаклда ўтказаётган беморларга уйда даволанишга рухсат берилгач, койкаларнинг маълум қисми бўшаган ва бемор қабул қилиш имконияти ошган.\nАйни пайтда эса Тошкент шаҳрида ўрта оғир ҳолатдаги беморларни даволаш ва ташхис қўйиш учун мўлжалланган тиббиёт муассасалари базаси яратилган, «Тез ёрдам» орқали олиб келинадиган ёрдамга муҳтож беморларни шифохоналарга ётқизиш учун алоҳида тиббиёт муассасаларида: Тошкент тиббиёт академияси, Вирусология илмий текшириш институти клиникаси, Юқумли касалликлар клиникаси, шаҳар шошилинч тиббий ёрдам клиникаси ва Зангиота ҳудудидаги ихтисослашган юқумли касалликлар шифохонасида жой тайёрланган.\n“Ҳозирги кунда Тошкент шаҳрида койка билан боғлиқ муаммо йўқ. Бу тизимни вилоятларда ҳам оммалаштириш ишлари олиб борилмоқда. 2-3 ҳафта олдин халқни огоҳ бўлиш учун даъват этган бўлсак, ҳозир ўзимиз уларга ваҳимага ўрин йўқлигини айтмоқчимиз. Ҳозир вазият жиловланган, шифокорларимиз тайёр, керакли асбоб-ускуналар шай ҳолатга келтирилган. Захиралар ва койка ўринлари ҳам етарли”, деган Ҳабибулло Оқилов.\nУ карантин чекловлари юмшатилиб, касалланадиганлар сони кўпайиши мумкин бўлса ҳам, вазиятни назоратга олишга соғлиқни сақлаш тизими ва ҳокимиятларнинг имконияти етарли эканини таъкидлаган.\nҚўшимча қилинишича, ихтисослаштирилган шифохоналарнинг барчаси бўшатилгач, улар дезинфекция қилинади ва ўз ихтисослиги бўйича фаолиятини бошлайди. Бу бошқа касалларга ёрдам кўрсатишдаги камчиликларни ҳам бартараф этади.\nМаълумот учун, 3 август соат 16:00 ҳолатига кўра, Ўзбекистонда коронавирус инфекцияси қайд этилганлар сони 26 066 нафарни ташкил этмоқда.\nTeglar:Karantin, Ҳабибулло Оқилов\nФарғоналиклар учун хушхабар! Карантин расман юмшатилди\nТаниқли журналист Лола Зуннунова “Миллий” ТВга директор бўлди


ЖЧ-2018. Финалга икки қадам қолди. Бугунги супер тўқнашувлар - Халқ сўзи\nЖЧ-2018. Финалга икки қадам қолди. Бугунги супер тўқнашувлар\n15:19 06 Июль 2018 Спорт\nБугун жаҳон чемпионатининг 1/4 финал ўйинлари бошланади. Унда 4 терма жамоа ярим финал йўлланмаси учун майдонга чиқади.\nЧорак финалнинг дастлабки ўйини нимчорак финалда Португалия ва Аргентинани қолдириб кетган Уругвай ҳамда Франция жуфтлиги ўртасида кечади. Ўйинни аргентиналик Нестор Питана бошчилигидаги ҳакамлар гуруҳи бошқариб боради.\nБу икки терма жамоа жаҳон чемпионатларида ўзаро уч маротаба тўқнаш келишган. Битта ўйинда Уругвай терма жамоаси ғалаба (1966 йил, 2:1). Қолган икки учрашувда ҳисоб очилмаган. Иккала дуранг ҳам янги асрдаги мундиаллар (2002, 2010) гуруҳ босқичида қайд этилган. Бундан ташқари улар 3 марта ўртоқлик учрашувида майдонга тушган бўлиб, унда ҳам устунлик Уругвай томонда. 1 ғалаба, 2 дуранг. Иккала дуранг ҳам 0:0.\nБир сўз билан айтганда Франция ҳеч қачон енга олмаган термаси — Уругвайга қарши майдонга тушади ва ярим финал йўлланмаси учун кураш олиб боради.\nИккинчи учрашув эса 1/8 финалда Мексикадан устун келган Бразилия ва Японияга қарши драматик учрашувда охирги дақиқаларда ғалабага эришган Бельгия терма жамоалари ўртасида бўлиб ўтади. Ўйинни сербиялик Милорад Мажич бошчилигидаги ҳакамлар бошқаради.\nБу терма жамоаларнинг ўзаро иккинчи ўйини бўлади. Ҳозирча ягона бўлиб турган олдинги ўйин 2002 йилги ЖЧ 1/8 финали доирасида бўлиб ўтганди. Ривалдонинг дубли бўлажак жаҳон чемпионларига ғалаба тақдим этган. Бошқа бу икки жамоанинг йўллари кесишмаган.\n19:00 Уругвай – Франция\nНижний Новгород. “Нижний Новгород” стадиони\n23:00 Бразилия – Бельгия\nҚозон. “Қозон Арена”\nБош ҳакам: Милорад Мажич (Сербия).\n#Бразилия терма жамоаси\n#Франция терма жамоаси\n#Уругвай терма жамоаси


Тўкинликка йўл очувчи гидроиншоотлар » Зарафшон Газетаси\nТўкинликка йўл очувчи гидроиншоотлар Иқтисодиёт\nКаттақўрғон туманининг Элмурод Қурбонов номли муқобил машина-трактор парки ҳудудида 30 та фермер хўжалиги деҳқончилик қилади. Қорадарёга яқин жойлашган бу ҳудудда ернинг нам сақлаши узоқ вақт давом этиб, экин экишни кечиктиради, шу билан бирга, бу жиҳат ҳосилдорликка ҳам салбий таъсир ўтказади.\n– 2005 йилда фермер хўжалиги ташкил этганмиз, – дейди тумандаги "Мавлоно" фермер хўжалиги бошлиғи Салоҳиддин Хайруллаев. – Дарё яқин бўлганлиги сабабли еримизда нам бироз узоқроқ сақланади. Бу эса экин-тикин ишларини кечиктирарди. 2016 йилнинг баҳорида хўжалигимиз яқинидаги Биломиқча зовури ковланди. Бу нафақат бизнинг, балки бошқа хўжаликлардаги ерларнинг мелиоратив ҳолати яхшиланишига ёрдам берди. Ер аввалгига қараганда 10-15 кун олдин тобга келди. Натижада 2016 йилда хўжалигимизда пахта ҳосилдорлиги гектаридан ўртача 2,5 центнер, ғалла эса 5 центнерга ошди. Бу ернинг "нафас йўллари" очилгани самарасидир. Жорий йилда 45 гектардаги пахтадан ўртача 30 центнердан, 25 гектар ғалладан эса 55 центнердан ошириб ҳосил олиш ниятидамиз.\nАнглаган бўлсангиз, гап ерларнинг мелиоратив ҳолатини яхшилаш ҳақида бормоқда. Хўш, бу борада вилоятимизда қандай ишлар амалга оширилмоқда?\nМаълумотларга кўра, вилоят фермерлари 379 минг 672 гектар суғориладиган майдонда қишлоқ хўжалик маҳсулотлари етиштиришади. Бу ерларнинг мелиоратив ҳолатини яхшилаш учун 3454 километр узунликдаги коллектор дренаж тармоқлари, шундан 1570 километр туманлараро ва хўжаликлараро ҳамда 1680 километр узунликдаги хўжалик ички коллектор тармоқлари хизмат қилмоқда.\nПрезидентимизнинг 2013 йил 19 апрелдаги "2013-2017 йиллар даврида суғориладиган ерларнинг мелиоратив ҳолатини янада яхшилаш ва сув ресурсларидан оқилона фойдаланиш бўйича чора-тадбирлар тўғрисида"ги қарори асосида 2013-2015 йиллар давомида вилоятимизда жами 69 та лойиҳа доирасида 22 миллиард 668,7 миллион сўмлик 1595 километр узунликдаги мелиоратив объектларни реконструкция қилиш, қуриш ҳамда тизимли таъмирлаш-тиклаш тадбирлари амалга оширилди. Ўтказилган тадбирлар натижасида вилоятимиздаги 39 минг 700 гектар суғориладиган ерларнинг мелиоратив ҳолати яхшиланди.\n– 2016 йилги Давлат дастурига асосан вилоятда жами 27 та лойиҳа доирасида 7 миллиард 516 миллион сўмлик 619 километр узунликдаги коллектор тармоқларини реконструкция қилиш, қуриш ҳамда тизимли таъмирлаш-тиклаш ишлари олиб борилди, – дейди вилоят мелиорация экспедицияси бошлиғи ўринбосари Илёс Муҳаммадиев. – Мелиоратив объектларни реконструкция қилиш ва қуриш дастури асосида 2615,7 миллион сўм маблағ йўналтирилиб, 9 та лойиҳа бўйича 37,3 километр коллектор тармоқларида реконструкция ва қуриш ишлари амалга оширилди. 126 миллион сўм маблағ эвазига 114 дона кузатув қудуқлари таъмирланди. Ушбу тадбирларнинг бажарилиши натижасида 15 минг 400 гектар суғориладиган ерларнинг мелиоратив ҳолати яхшиланди, пахта, ғалла ва бошқа турдаги қишлоқ хўжалик экинларидан олинадиган ҳосилдорликнинг сезиларли равишда ошишига эришилди.\nЭнди таҳлилни яна Каттақўрғон тумани мисолида давом эттирсак. Дастур асосида туманда суғориладиган ерларнинг мелиоратив ҳолатини яхшилаш, ирригация ва мелиорация объектларини ривожлантириш, сув ресурсларидан оқилона фойдаланиш мақсадида мавжуд коллекторлар, ёпиқ-ётиқ дренаж тизимлари, мелиоратив насос станциялари, тик қудуқлар, гидротехник иншоотлар, канал ва зовурлар реконструкция қилинди.\n– Амалга оширилган тадбирлар натижасида йил сайин ерларнинг мелиоратив ҳолати яхшиланиб, 40 центнер ва ундан ортиқ пахта етиштирадиган фермер хўжаликлари сони ортиб бормоқда, – дейди туман ҳокимлиги ҳудудларни комплекс ривожлантириш йиғма бўлими бошлиғи Қилич Худойбердиев. – Мелиорация ишлари самарасида туманда сўнгги йилларда пахта ҳосилдорлиги гектарига ўртача 2-3 центнерга, ғалла 3-4 центнерга, полиз ва сабзавот экинлари ҳосилдорлиги эса 4 центнерга ошди. Дастурнинг давоми сифатида жорий йилда ҳам туманда 1 миллиард 384 миллион сўм маблағ сарфланиб, 1799 гектар суғориладиган ерларнинг мелиоратив ҳолати яхшиланади. Ирригация тизимини яхшилаш учун 1334 гектар майдонда қиймати 4 миллиард 765 миллион сўмлик лойиҳалар амалга оширилиши режалаштирилган.\nМелиорация – ҳосилдорлик гарови\nМелиорация: имтиёз ва самара


Бош саҳифа Ўзбек шеъриятиЎзбек мумтоз шеъриятиМахмур (?-1844)\nМахмур (тахаллуси; асл исм-шарифи Маҳмуд Мулла Шермуҳаммад ўғли, ?—Қўқон — 1844) — ўзбек мумтоз адабиёти намояндаларидан бири. Шоир Мулла Шермуҳаммад Акмал Ҳўқандийнинг ўғли. Қўқондаги Мадрасаи Мирда таҳсил олган. Умархон қўшинида сарбозлик, сипоҳийлик қилган. Махмур ёшлигидан шеъриятга ҳавас қўйиб, Саъдий, Ҳофиз, Жомий, Навоий меросини ўрганган.\nШоирнинг шахсий ҳаёти жуда оғир кечган, бу эса унинг ижодида ҳам ёрқин из қолдириб, кўпчилик шеърларининг мазмун руҳига сезиларли таъсир кўрсатган. Махмур табиатан мунофиқлик ва риёкорликни қатъий қораловчи, ҳийланайранг ва қинғир ишларни ёқтирмайдиган, айни замонда, нозик дид ва сержаҳл, ўз қадрқимматини юқори тутувчи инсон бўлган.\nМахмурнинг анъанавий девон тузганлиги номаълум. 1950 йилда Пўлатжон Қаюмов ва Асқарали Чархийлар изланишлари туфайли Қўқонда Махмурнинг ўзбек ва форсий тиллардаги шеърий мажмуаси топилган. Махмур асарларининг деярли ҳаммаси ўз мазмун ва руҳига кўра, ҳажвий ва танқидий йўналишдадир. Мумтоз шеъриятнинг ғазал, маснавий, мухаммас ва қасида турларида яратилган бу асарлар миллий адабиётда ижтимоий ҳажвиётнинг Махмур ижодида янада юксак поғонага кўтарилганини кўрсатади. Шоир ўз давридаги тузумнинг кўпдан-кўп иллатларини кескин танқид остига олган, ўша замондаги адолатсизлик, зўравонлик ва ҳуқуқсизликни фош этган. Бу танқид, кўпинча, «жафокор фалак», «бераҳм чарх» қилмишидан ўтли шикоят, аччиқ тақдирдан, бефайз ҳаётдан нола-фиғон тарзида юзага келган.\nҚишлоқ аҳлининг оч-яланғоч ҳаёти, ўлкани қуршаган вайронагарчилик, харобазорларга айланган қишлоқларнинг аянчли манзараси «Ҳапалак» сатирасида жонли ва таъсирчан чизилган. Унда шоир жуда катта ижтимоий мазмунни ўзига хос рамзий образларда, халқона қочириқ ва аччиқ киноялар, имо-ишоралар воситасида эсда қоларли даражада бадиий маҳорат билан ифодалай олган. Махмурнинг халқ сўзлашув тилига кўчиб, мақол-маталлар доирасидан мустаҳкам ўрин олган «Товуқи игначию ўрдагу ғози — капалак!; Бир катак, икки капа, уч олачуқ, тўрт каталак!; Халқини кўрсанг агар ўласию қоқу хароб, очликдан эгилиб қомати мисли камалак» каби мисралари Ҳапалак қишлоғининг харобага айланганини (шоирнинг онаси шу ерлик бўлган), деҳқонларнинг эса ўта қашшоқ ҳаётини ишонарли гавдалантиради. Вайрона қишлоқлар ва бечора деҳқон аҳли мавзуи Махмурнинг бошқа шеърларида ҳам шу тарзда танқидий руҳда ҳаётий таҳлил этилган.\nМахмурнинг кўпгина ҳажвий шеърлари замонасидаги аниқ шахсларга қаратилган: «Исқотий», «Амаким», «Хўжа Мир Асад ҳажви», «Ҳажви Атойи порахўр», «Қози Муҳаммад Ражаб Авж сифатлари» ва б.\nМахмур ижодий меросида ҳажв санъатининг мураккаб, айни замонда, маҳсулдор ва ёрқин усулларидан бири — ўз-ўзини фош этиш усулида яратилган асарлар алоҳида ўрин тутади. Шоирга замондош тарихий шахслар — юқори лавозимли амалдорлардан Ҳожи Ниёз, Ҳаким Туробий, Мулла Яъқуб Хўжандий кабиларнинг жирканч табиати ва қабиҳ амалий-ижтимоий фаолиятларини аёвсиз фош этувчи ҳажвиялар бу туркумнинг етук намуналаридир.\nШоир қолдирган адабий мерос ичида «Каримқули Меҳтарнинг сифатлари» деб номланган маснавий алоҳида ўрин тутади. Тарихан ҳаётда бўлган воқеани бадиий баён этувчи бу асарда шоир моҳир ҳажвий — ҳазил шеър устаси сифатида намоён бўлади. Каримқули Меҳтар томонидан ўзига ажратилган совға — отни таърифлаш жараёнида ҳажвий тасвирнинг гўзал лавҳаларини яратади. «Сув ҳам ичса тамоғига тиқилар, Пашша гар қўнса ёлига йиқилар» даражасида қирчанғи бўлган, «кунда етти нўхта узар, мисли қўчқор сузар, оғзида тишдин асар йўқ» от таърифида Махмур халқ оғзаки ижодининг лоф, аския турлари руҳи ва услубида қувноқ мисралар битади («Ҳам ҳаришу ҳам харобу ҳам бадном, Икки минг айб ангадур мудом…»).\nМахмур — зуллисонайн шоир. Форс тили ва шеъриятини мукаммал билган. Бир қанча форсий асарлар ҳам яратган. Унинг меросида Шарқ шеъриятининг муламма ва ширу шакар турларининг намуналари мавжуд. Махмур ижодий фаолияти ўзбек мумтоз адабиётида танқидий йўналишнинг, айниқса, ҳажвиётнинг тараққиётида навбатдаги юқори босқич бўлди.\nМахмурнинг ҳажвий шеърлар девони сақланган, унда 69 асар (3417 мисра) жамланган, лирик асарлари эса баёзларда учрайди. Махмур адабий мероси кейинги даврлар қалам аҳли, хусусан, ҳажвгўйлар ижодига жиддий таъсир кўрсатган. Муқимийнинг Ҳапалак қишлоғи ҳақидаги ҳажвияга тахмис боғлаганлиги, Махмур юмористик таҳлил этган қирчанғи от мавзуида 19-аср охирлари ва 20-аср бошларида кўплаб ҳажвий намуналарнинг пайдо бўлиши хулоса учун ишончли далилдир.\nМУНОЖОТ ВА ДАРГОҲИ ҚОЗИЮЛ-ҲОЖОТ\n(Ҳожатларни чиқарувчи қози даргоҳига муножот)\nАмру наҳйинг роҳи ботил узра эрмиш ёдимиз,\nКечау кундуз сифотингдур бизи авродимиз,\nСендин, эй халлоқ йўқдур нолау фарёдимиз,\nЛек чархи кажравишни дастидиндур додимиз,\nСенки лутф айлаб анинг дастури даврон айладинг.\nХор қилдинг оқибат ҳар кимки эрди аржуманд,\nПаст этдинг соядек, нахлеки бўлди сарбаланд,\nБарча феълинг носутуда, жумла васфинг нописанд,\nЮсуфи Мисрини айлаб чоҳи зиндон ичра банд,\nПири канъон манзилини байтул-аҳзон айладинг.\nҚайси бир зулминг этай теъдод, эй гардуни дун,\nКим сенинг бедоду жавринг ҳадду ғоятдин бурун,\nБеҳунар жоҳилга бердинг беадад дунёйи дун,\nЖамъи доноларни қилдинг ҳолини зеру забун,\nЗоғни аъло қилиб, тўтини нодон айладинг.\nСийналар маъмурасини селдек қилдинг хароб,\nАҳли дил бағрини ҳасрат ўтида этдинг кабоб.\nФеълу атворинг мукаддар, гуфту гўйинг носавоб,\nЛутфинг эрмас беғараз, инъоминг эрмас беҳисоб,\nТифлдек бўлдунг пушаймон кимга эҳсон айладинг.\nТо қалам чекти қазо лавҳи вужуди кун факон,\nКелмади бир ростлиқ нақлингда, эй каж достон,\nМумтаҳандурсан ёмонлиғда на ҳожат имтиҳон,\nНахли идборинг уза мурғеки қўйди ошён,\nТухми анжум гардишидин сангборон айладинг.\nДАР СИФАТИ ҚИШЛОҚИ ХАПАЛАК КИ БА МАХДУМ МАХМУР\n(Махмур махдум алоқадор бўлган Хапалак қишлоғининг сифатида)\nЭй жаҳондори зафар, кавкабаи даври фалак,\nГўш қил қиссаи қишлоқи хароби Хапалак.\nТурфа қишлоқи ғазаб карда ки паррандалари,\nТовуқи игначи-ю, ўрдагу ғози капалак.\nВору йўқ уйларини банда баён гар қилсам,\nДема уй, балки заминкандур агар кирса киши,\nХалқини кўрсанг агар ўласию, қоқу хароб,\nОчликдин эгилиб қомати мисли камалак.\nҚайнатиб кунда ичар, отини дерлар сумалак.\nГар таҳорат қиса қавми сув тополмай ночор,\nБетини қум била юб (кўзи)га сургай гувалак.\nЭй фалак қадру адолат шийами мулку малак.\nМарҳамат чоғида раҳм айла ба ҳоли Хапалак.\nКеча гўё эшитиб шуҳрати тилло пулини,\nХапалак қўрқусидан учди мисоли капалак.\nҲимматинг йўлида бир тепа каромат қилғил,\nКапалак боз қўнуб жойига бўлгай Хапалак.\nТАЪРИФИ ВИЛОЯТИ ҚУРАМА ВА АЗ ДАВОНИ КАНДИР\n(Қурама вилояти ва кандир довонидан ўтишнинг таърифи)\nЭй кўнгил, айлама минбаъд ҳавойи Қурама,\nБўлмагил боз гирифтори жафойи Қурама,\nМаҳв қил фикр замиридаги ройи Қурама,\nГанжи бодовар агар бўлса садойи Қурама,\nБорма зинҳор сўйи Ҳотами тойи Қурама.\nШарҳ айлай сифати ҳодисаи даҳри дигар,\nҚиссаи булъажабу ҳодисаи шаҳри дигар,\nДашту саҳройи дигар, баҳри дигар, наҳри дигар,\nОбу оши ҳама заққуму суви заҳри дигар,\nАрзу афлоки дигар, даври бинойи Қурама.\nСамадо, сахла дигар бора Кировчи йўлидин,\nСолма ёдимга ани дашти қиёмат чўлидин,\nТалхком айлама лутфинг била аччиқ қўлидин,\nШиквагар то бўмайин қуми Қарақчи чўлидин,\nБир юриб йўлида минг сўкма саройи Қурама.\nТурфа шаҳрики анинг сарсари монанди самум,\nКуйдирур шиддати сармоси халойиқни чу мум,\nҲар тараф анда олиб хайли бало, фавжи ҳужум,\nСуви заҳробаи ғам, чашмалари айни зақум,\nҲосилу маҳсули офоти бақойи Қурама.\nЁзу қиш уру яланғоч нару модасидур,\nМодазоди галаи хирс соғин подасидур,\nОлти хуржинни олиб бўйнига озодасидур,\nСар-сари од дами субҳни шаббодасидур,\nДема тўфонки насими зурафойи Қурама.\nМенки юрдим Қурама ичра босиб қору қиров,\nКўрмадим анда башар синфини ғайр аз хару гов,\nБойини чиннийи жононасидур эски ликов,\nЖоми жамшедисидур бийларини куҳна сулов,\nҚопи минг йилгиси мирзойи қабойи Қурама.\nМавзиэким бўса моҳияти исми Қурама,\nҚурусун оти онинг, исмини мендин сўрама,\nБир кўруб бори дигар, ёнига ҳаргиз йўлама,\nЙўласанг ташна бўлуб йўлида андин сулама,\nТўла қатрони жаҳаннам ҳама сойи Қурама.\nОқибат чарх налар солмади бошимга мени,\nҚилди сарсон само заррада бошимга мени,\nОсмон устида тош айлана бошимга мени,\nСолди туз ўрнига қум, кўк уза ошимга мени,\nБу сазо бирла жазо азми ҳавойи Қурама.\nДея кўрма Қурама, хўб ани, ҳокими хўб,\nХўблар топмаса Кандир ани йўлида чўкуб,\nБерса Эшонқули юз йилқини олдига суруб,\nАрзимас, тоати ҳар ранжига, ҳуррам бўма кўп,\nФилмасал берса агар дема ҳавойи Қурама.\nТоқи айвонки ани қуллаи кандир дерлар,\nОсмон остида кўталча сифат қир дерлар,\nУстини халқ қараб, остида пир-пир дерлар,\nТоқлар жумла бу Кандир олида ер дерлар,\nМанзари марги муаллақ ба самойи Қурама.\nТоқи шоҳинийи кандир дема Мири ғазаби,\nБўлди бу ҳужжат илан офати дунё сабаби,\nБўлмасун нега муни марги халойиқ талаби,\nҲасаби мири ғазаб, мири ажалдур насаби,\nМодари фавжи бало ҳодиса зойи Қурама.\nКимки Кандирдин ошиб ер юзига боз келар,\nБаҳудо шаҳри фанодин ба бақо соз келар,\nТоки ҳифзи самади олдида мумтоз келар,\nЁ магар лашкари қудсий анга ҳамроз келар,\nЧунки миърожи қазодур бу қуройи Қурама.\nЧархи еттинчики Кандирни фурумоясидур,\nСаъди акбар фалаки минбари шаш поясидур,\nОсмони қамари соясининг соясидур,\nОдам ўлдурмоқ ани робитаи доясидур,\nҚилма умрингни ҳабо баҳри ғинойи Қурама.\nЖазм қилсанг, анга чиқмоқни жаҳондин кеча кўр,\nЎлтуруб устида аввал кафанингни бича кўр,\nЙўлда қанча сув агар бўлса ани сен ича кўр,\nБормау, кўрма дуюм бора қаройи Қурама.\nСубҳ Кандирда насимики, ўтар ул саҳари,\nУл насими саҳарий, дема самуми сақарий,\nСовуғи заҳри сақар, иссиғи дўзах шарари,\nТурфа тоғеки, басе одама шоён зарари,\nҚуллаи қийри қадар баҳри фазойи Қурама.\nЧиллау қишда ким ул ким қиса Кандирда юруш,\nАйлагай ул киши бешак жули астарни бадўш,\nОлғай андин асари шиддати сармо дилу туш,\nУл замон дўзах агар бўлса қилур дар оғуш.\nМисли маҳбуби пари талъати моҳи Қурама.\nФарқи Кандирда гаҳиким мен эдим бо дили чок,\nТопмайин тушгани бу ҳоли табоҳ ҳийла — ҳалок,\nКелди олдимғаки, ул фахри ҳама хилқати хок,\nАбду Қодир насаби асл абан анжади пок,\nТо Кировчи бўлиб ул роҳ намойи Қурама.\nТоки бордим бу равиш ҳолки мақсадга қарин,\nЮз надомат била юз фавжи ғаромат ба камин,\nТани Мажнуни алам, қомати монанди нигин,\nТушубон васли жалолатга йироқ ғамга яқин,\nШукр кўрдим басиҳат ҳукми равойи Қурама.\nЛиллаҳилҳамдки Махмур саропо юрдум,\nБоши Авлуқ, оёғи шаҳр ҳаёни кўрдум,\nНеча кун ҳокимини олдида якто юрдум,\nБорича давлати айёмни боҳам сўрдум,\nШунча бас, қилма дуюм бора ҳавойи Қурама.\nАВСОФИ ҚОЗИ МУҚАММАД РАЖАБ АВЖ\n(Қози Муҳаммад Ражаб Авж сифатлари)\nБу мажмуи солори воло ҳасаб,\nСазовори қози Муҳаммад Ражаб.\nЭрур Андижон анга асли ватан,\nВале ҳолиё Янги Қўрғонда тан.\nҚаротепанинг қозийи акбари,\nБўлуб қовму қишлоғининг раҳбари.\nАбан ан жадин Андижон шаҳридин,\nЭрур Янги Қўрғон макони макин.\nАгар қозини изласанг қайдадур,\nҚаротепа, ё Янги Қўрғондадур.\nАжаб қозийи, қоҳили, жоҳиле,\nБўлуб омилик илмига комиле.\nАнинг кўксини чок қилсанг, ҳама,\nҒилу ғашини пок қилсанг ҳама\nАдамдур алиф анда кўп излама,\nБу нархарни қози дебон сизлама.\nЛақаб ҳофиз, Авж оти анинг,\nҲайуло сувар шакли зоти анинг.\nМагар келди Мозандорондин бу дев,\nЖаҳон рангидин қўрқуб, айлар ғирев.\nНасаб Ож ибни Ануғдин эрур,\nҲасаб ғул ё асли муғдин эрур.\nЧиқиб ар-ари қилди чандон узун,\nБўлур сақфи гардунға қилсанг сутун.\nКесиб бир шитолангни ҳам икки йўл,\nРавон айла Жайҳуну Сайҳунга пул.\nТерибдурким офоқдин паттани,\nЙиғиб кўчадин лакпуриш латтани.\nҚийим паттани жамъу пайванд этиб,\nАни устидин латтани банд этиб.\nҚилиб тул дасторини юз қулоч,\nВале эскиликдин эди минг умоч.\nДаме гар бузулса бу дастори зор,\nТузатмоққа солгай анга мардикор.\nБуриб жумла дарвозани салласи,\nЭшикларни вайрон қилар калласи.\nЖаҳон ичра бу қозийи девранг,\nЭрур мазҳабу миллатн ревуранг.\nТузар ўзини гоҳи зуҳҳоддек,\nҚилар шаклини мисли уббоддек,\nГаҳи марди муллойи олим ўзи,\nГаҳи боби раддул-мазолим ўзи.\nГаҳи пешвойи сияҳномалар,\nГаҳи дохили базму ҳангомалар.\nЮрар гоҳи дар сурати шайху шоб,\nГаҳи зуфунун шакли закки жаноб,\nГаҳи толиби базлау ҳарзагўй,\nГаҳи нозими назми берангу бўй,\nҒАЗАЛИ КОЗИ МУХАММАД РАЖАБ АВЖ ДАР БОРАИ ХУД\n(Қози Муҳаммад Ражаб Авжнинг ўзи тўғрисидаги ғазали)\nКелгил, эй аҳбоб, аввал тарзи рафторимни кўр,\nБаъд даври гумбази дастор давворимни кўр.\nКимки дасторимни кўрса ўрни[дин] қўрқуб (турар),\nБетаҳорат айлаган оламни мурдоримни кўр.\nГоҳким бошимга саллам ўлмаса, ул дам қараб,\nРасму роҳи, тўҳмату шалтоқ кирдоримни кўр.\nҚозиликда жамъ килган пулни савдо айласам.\nАсфаласофил деган даврида бозоримни кўр.\nТо адамдин азмя дунё айладим юз вой ким,\nҚўймадим оламда бир кун нафси қаҳҳоримни кўр.\nБошланур боши сабоҳи уйқудин то ним шом\nОлти эшик, етти тешик, нону нондоримни кўр.\nБир магармажманки юз минг аждаҳо гар учраса,\nАйларам бир луқма деви жуи ашроримни кўр.\nГарчи мен қилдим тахаллус Авж ёлғондур ҳама,\nХалқнинг остида қолган бахти жабборимни кўр.\nАВСОФИ ҲОЖИ НИЁЗ\n(Ҳожи Ниёз сифатлари)\nУчинчи эрур ҳожийи [бад бурут],\nБўлур етти бошлиқ юҳо, икки пут.\nТутар ўзини ҳожийи Макка ҳам,\nБорибман дегай Маккага якка ҳам.\nНишонида йўқ зарраи файзи ҳаж,\nАни ҳожи десанг эрур бул хараж.\nГумонимга ҳаж қилмаган бўлса ул,\nТариқи ҳарам билмаган бўлса ул.\nҚиган бўлса мақбули ҳақ бўлмаган,\nДуоси ижобат қарин бўлмаган.\nМагар йўлда ул жиннийи рў сиёҳ,\nСотиб ҳажни харж айлаган ул бароҳ.\nЗи бас лода, маъжунийи бадкайфдур,\nАнга яхши мадҳу сано ҳайфдир.\nОлиб неча пулни пайи нафси рев,\nЗиҳи макру найрангу афсуни дев.\nКўрунг меваи ризқ нсботлни,\nБилинг доми тазвири авқотини.\nГаҳи ҳожийи фавжи фарзоналар,\nГаҳи жиннийи жамъи девоналар,\nГаҳи миришаб, гаҳ сипоҳи булур,\nГаҳи осилар рўсиёҳи будур.\nГаҳи дохили садри аҳли сулук,\nГаҳи қобили базми тожул-мулук.\nГаҳи амри айёру, гаҳ доғули,\nГаҳи навбаҳори, гаҳи омули.\nГаҳи соҳиби ганжи асрор ҳам,\nГаҳи толиби шеъру ашъор ҳам.\nЙиғиб неча кун хотири каъбидин,\nТуғуб бу ғазал мочаи табъидин.\nҒАЗАЛИ ҲОЖИ НИЁЗ\n(Ҳржи Ниёзнинг ғазали)\nДаври фалакда, дўстлар, сарсари танги роҳ ўзим,\nГирди жаҳонни чарх уруб, сайқали меҳру моҳ ўзим.\nБаски пиёда йўл юруб, яхши-ёмонни кўп кўруб,\nМаккада неча йил юруб фазлахўри илоҳ ўзим.\nЎзими сода ҳам десам, жиннийи лода ҳам десам,\n(Кетима) хода ҳам есам ҳожийи қиблагоҳ ўзим.\nДаври жаҳонда қолмади мен қилмаган гуноҳи бад,\nХоси замона аҳлида осийи рўсиёҳ ўзим.\nҲожийи (бадбурут) десанг, бўзахўри ўғут десанг,\nОлтию тўрт ғўрт десанг, рост ўзим, гувоҳ ўзим.\nПоча талош каллалар зиллакаши маҳаллалар,\nЎғрийи эски саллалар шом ўзим, пагоҳ ўзим.\nҲажни сотай йўлда деб, ўлмайин йўлда-чўлда деб,\nМенга киройи қўлда деб, муътарифи гуноҳ ўзим.\nЖурм десанг қабат-қабат, фисқ десанг сабат-сабат,\nНаҳс десанг намат-намат, сўфийи хонақоҳ ўзим.\nШукрки мунча ҳол илан, хотири пур малол илан,\nНафси саки вубол илан, тозайи шайҳу шоҳ ўзим.\nБарча вужудим (бесубут), жисмими бори етти пут,\nАбу жадим сағу сафут, бе шаку иштибоҳ ўзим.\nМенки тамаъга бандаман, халқи жаҳонда гандаман,\nНарса тиларга рандаман, хоҳ ўзим, нохоҳ ўзим.\nСубҳидами силаб юруб, ҳимматим олти [ман] қурут,\nУстига етти тўрба тут, луқмахўри пагоҳ ўзим,\nШоҳи жаҳонпаноҳга, довари додхоҳга,\nХони зафарсипоҳга чокари хайрхоҳ ўзим.\nГоҳи Хўқанда миришаб, гоҳи ҳарамда ҳақталаб,\nГоҳ кулухи мустаҳаб бўлъажаби гиёҳ ўзим.\nХатми ғазални айлаган^ белни хатога бойлаган,\nОши каварни пойлаган ҳофизи садргоҳ ўзим.\n[Бесубути] ягонаман, тантанаи замонаман,\nЖиннийи жовидонаман, масхара дастгоҳ ўзим.\nДАР СИФАГИ ҲАКИМ ТУРОБИЙИ ҲАЗОР ХАЛТА БУДИР\nБиҳамдиллаҳ табиби шаҳру Буқроти халойиқман,\nАжалдин ҳам бани одамни ўлдурмоққа фойиқман,\nВале мен кунда юз бемор ўлдурмоққа ҳозиқман.\nМени бадбахт то зарбул-масал бўлдум табибликда,\nЖаҳон ворича акнун кўп ҳақоратларга лойиқман.\nҲакими шаҳр деб, олдимга ҳар ким келди ўлдурдим,\nТариқи ростим шулдурки, жаллоди кдлойиқман.\nЭрур кўп ноҳақ (ишлар) гарданимга тавқи лаънат ким,\nЖаҳаннам садрига бу журм илан сардори собиқман.\nАдамдин то келибман даври оламда хисолим шул,\nМусулмонларга ҳосидман, мунофиққа мувофиқман.\nДАР СИФАТИ ҲАКИМ ТУРОБИЙИ ҲАЗОР ХАЛТА\n(Ҳаким Туробий ҳазор халта сифатида)\nБешинчи табиби Туробий эрур,\nСаломига лаънат жавоби эрур,\nАжаб бир ҳакими шақоват сиришт,\nМақомига дўзах эрур сарнавишт.\nКезар дашту саҳро касал истабон,\nАжал орқасидин юрар қистабон,\nЖаҳон ичра ул жоҳили нобакор,\nАжал илгин олганга келди дучор,\nЁзиб олдига икки минг халтани,\nЙиғиб эски юз лак тугун латтани.\nТерибдур дўконига тўқсон тувақ,\nСолиб ҳар тувак ичра ўн уч сумак,\nКимиким тувакдин талаб қилса нўш\nБерур нўш дору дебон маргимуш.\nЭрур ранги қиш чнлласидин совуқ,\nҲақоратга бопу сўкарга ёвуқ.\nАнга бори зиллат тўшатсанг савоб,\nЮзига таҳорат ушатсанг савоб.\nКурарман они гоҳ дўконида,\nТуруб икки шайтон ани ёнида,\nКелар олдига кимки дору сўраб,\nБа аҳволи ранжури дарду тааб.\nБерар заҳрни нўш дору дебон,\nАни ўлдуруб беажал шул замон.\nЖаҳон ичра бул аблаҳи пур фусус,\nҚилур ўзини сонийи Жолинус.\nЮрар гоҳ ҳикмат усулида ул,\nГаҳи муддаи шеър йўлида ул.\nТариқи ҳазоқат билан ул жаҳул,\nТопиб бу ғазални зи роҳи усул.\n← Аввалги Аввалги Хон (1808-1842)\nКейинги → Кейинги: Жоний (XVIII-XIX аср)


Ражаб Тоййиб Эрдўғон: “Туркия – Ўзбекистон ҳамкорлиги икки қардош мамлакатга ярашадиган савияга кўтарилади” | www.ziyouz.uz\nБош саҳифа ЯнгиликларРажаб Тоййиб Эрдўғон: “Туркия – Ўзбекистон ҳамкорлиги икки қардош мамлакатга ярашадиган савияга кўтарилади”\nРажаб Тоййиб Эрдўғон: “Туркия – Ўзбекистон ҳамкорлиги икки қардош мамлакатга ярашадиган савияга кўтарилади”\nЧоп этилган 19.11.2016 28.12.2016 МуаллифС.Салим\nЎзбекистон ҳамда Туркия ҳамкорлиги тарихида янги саҳифа очилмоқда ва икки қардош мамлакат дўстлиги янада мустаҳкамланмоқда. Жорий йил 17-18 ноябрь кунлари Туркия Республикаси Президенти Ражаб Тоййиб Эрдўғоннинг Ўзбекистонга амалга оширган ташрифи ана шундай қатъий хулосага ундамоқда.\nРажаб Тоййиб Эрдўғон 13 йиллик танаффусдан кейин иккинчи бор Ўзбекистонга ташриф буюрди.\nМузокаралар аввалида Ўзбекистон Республикаси Президенти вазифасини бажарувчи Шавкат Мирзиёев ва Туркия Республикаси Президенти Ражаб Тоййиб Эрдўғон Самарқанддаги Ҳазрати Ҳизр мажмуига ташриф буюриб, Ўзбекистоннинг Биринчи Президенти Ислом Каримов қабрини зиёрат қилди. Сўнг Самарқанддаги Форумлар мажмуасида икки давлат етакчиси ўртасида музокара бўлиб ўтди.\nМузокара асносида Ўзбекистон Президенти вазифасини бажарувчи Шавкат Мирзиёев Ўзбекистон Туркияга муҳим ва узоқ муддатли ҳамкори сифатида қарашини, халқларимиз ўртасидаги дўстлик ришталарини мустаҳкамлаш, ҳамкорликни ўзаро ишонч тамойиллари асосида ривожлантириш тарафдори эканини қайд этди.\n“Ўзбек ва турк халқлари дин, тил, тарих ва маданий жиҳатдан бир-бирига жуда яқин. Туркия бугун улкан имкониятларга эга ва дунё миқёсида эътибор қозонган давлат саналади. Сиз сиёсат ва ҳаётда катта тажрибага эга раҳбарсиз. Туркия сизнинг бошқарувингизда улкан муваффақиятларга эришди. 2023 йилда Туркияни дунёнинг ривожланган давлатлари ўнталигига киритиш дастурингиз ҳурматга лойиқ, албатта”, – деди Шавкат Мирзиёев.\nЎз навбатида, Ражаб Тоййиб Эрдўғон Туркия Ўзбекистонни Марказий Осиёдаги устувор шерик деб билишини таъкидлади. Туркия Президенти, шунингдек, Шавкат Мирзиёев Ўзбекистон раҳбари сифатидаги илк ташрифини Туркияга амалга оширишидан мамнун бўлишини айтиб ўтди.\nСўнгги пайтларда Ўзбекистон ва Туркия ҳамкорлиги мавжуд имкониятларга мос эмаслиги, бу борада фойдаланилмаган имкониятлар кўплиги айтиб келинаётган эди. Давлат раҳбарларининг қарийб уч соат давом этган музокарасида ҳам мазкур жиҳат бот-бот қайд этилди.\nЖорий йил октябрда Туркия Ташқи ишлар вазири Мавлут Човушўғлининг Тошкентга ташрифи вақтида икки томон ўртасидаги алоқаларни мустаҳкамлашга қаратилган “йўл харитаси” ишлаб чиқилиши юзасидан муҳокамалар ўтказилган эди. Туркия Президенти мазкур масала юзасидан Ўзбекистон томони таклифларини кутиб қолишини маълум қилди.\nМузокараларда савдо-иқтисодий ҳамкорлик масалалари ҳам эътибордан четда қолмади. 2015 йил якунида ўзаро савдо ҳажми 1,2 миллиард АҚШ долларини ташкил этди. Икки давлат раҳбарига кўра, мазкур кўрсаткични яқин йилларда 2-3 марта ошириш учун имкониятлар етарли.\nШу мақсадда қишлоқ хўжалиги маҳсулотларини етиштириш ва қайта ишлаш, озиқ-овқат маҳсулотларини сақлаш, қадоқлаш, қайта ишлаш ва экспорт қилиш бўйича мажмуалар барпо этиш, тўқимачилик ва терини қайта ишлаш саноатида замонавий қўшма корхоналар яратиш, фармацевтика соҳасида ҳамкорликка оид янги лойиҳалар тузиш ва амалга ошириш имкониятлари муҳокама этилди.\nАйни вақтда юртимизда Туркиянинг 500 га яқин фирма ва компанияси фаолият юритмоқда. Тўқимачилик, қурилиш, меҳмонхона бизнеси, фармацевтика ва хизмат кўрсатиш каби соҳаларда фаолият юритаётган турк ширкатларида 50 мингга яқин ишчи ўрни яратилган. Мамлакатимиз иқтисодиётига жалб қилинган Туркия сармояси ҳажми 1 миллиард доллардан ошади.\nТуркия Президентининг ушбу ташрифи савдо-иқтисодий алоқаларни бундан-да кенгайтиришга умид уйғотмоқда.\nЎзбекистон ва Туркия етакчилари музокаралари якунида келаси йил бошида Тошкентда Ҳукуматлараро қўшма комиссиянинг навбатдаги мажлисини ўтказиш, унинг доирасида Ўзбекистон – Туркия сармоявий форумини ташкил қилишга келишиб олинди.\nШу куни Ражаб Тоййиб Эрдўғон Самарқанддаги Имом Бухорий ва Имом Мотуридий ёдгорлик мажмуалари, Амир Темур мақбарасини зиёрат қилди, Регистон майдонини кўздан кечирди. Туркия раҳбари жума намозини Имом Бухорий ёдгорлик мажмуасидаги масжидда адо этди.\nРажаб Тоййиб Эрдўғон ташриф арафасида – жорий йил 16 ноябрь куни Анқарада ўтказган матбуот анжуманида Туркиянинг Ўзбекистон билан алоқаларида янги саҳифа очиш истагида эканини билдирган эди.\n«Ўзбекистон билан алоқаларимизни икки қардош ўлкага ярашадиган бир савияга чиқаришни истаймиз. Бу жиҳатдан ўзбек қардошларимизда ҳам кучли бир ирода ва қатъият борлигини кўряпмиз», – деган эди Ражаб Тоййиб Эрдўғон.\nТуркия раҳбарининг Самарқанддаги музокаралари чиндан ҳам икки давлат алоқаларида янги саҳифа очилаётганидан далолат беради.\nМазкур ташриф давомида Туркия Президентига мамлакат бош вазири ўринбосарлари Вейси Кайнак ҳамда Туғрул Туркеш, Қуролли Кучлар бош штаби бошлиғи Хулуси Акар, Оила ва ижтимоий сиёсат масалалари вазири Фотима Бетюл Саян Кая, Ташқи ишлар вазири Мавлут Човушўғли, Энергетика ва табиий ресурслари вазири Берат Албайрак, Иқтисодиёт вазири Ниҳат Зейбекчи ва бошқа расмийлар ҳамроҳлик қилди.\nТаъкидлаш жоизки, Туркиянинг Ўзбекистон билан алоқалари яхшиланиши нафақат икки мамлакат ёки минтақа, балки бутун дунёдаги кучлар мувозанатига ўз таъсири кўрсатади. Негаки, Туркия ҳам, Ўзбекистон ҳам стратегик аҳамиятга эга, маданиятлар ва манфаатлар кесишган чорраҳада жойлашган.\nИкки қардош туркий мамлакатнинг ўзаро ҳамкорликни жонлантириши замон ва вазият тақозосидир. Туркиялик олим, профессор Меҳмет Сайфиддин Эрол ҳам ана шундай фикрда.\n“Дунё янги даврга қадам қўяётган бир паллада Туркия ва Ўзбекистон алоқалари ҳам янги босқичга чиқиши лозим эди. Умид қиламизки, Истанбул, Тошкент, Бухоро ва Самарқанднинг тарихий шуҳрати тикланиб, улар минтақа тинчлиги, барқарорлиги ва осойишталигида яна ҳал қилувчи ўрин тутади”, – дейди профессор Меҳмет Сайфиддин Эрол.\nЭслатиб ўтамиз, Туркия Ўзбекистон мустақиллигини дунёда биринчи бўлиб 1991 йил 16 декабрда тан олган. 1992 йил 4 мартда икки мамлакат ўртасида дипломатик алоқалар ўрнатилган. Ҳамкорликни ривожлантириш мақсадида ўзаро 90 дан ошиқ ҳужжат, жумладан, Абадий дўстлик ва ҳамкорлик тўғрисида битим имзоланган.\nАҳмет Довутўғли: “Оқсаройда оқ саҳифа очилди”. 10.07.2014\n← Аввалги Аввалги Боку Бутунжаҳон ахборот агентликлари конгрессига мезбонлик қилди\nКейинги → Кейинги: Ашхабод Барқарор транспорт тизими бўйича биринчи глобал конференцияга ҳозирлик кўрмоқда


“Ёш инновациячи”лар беллашуви бошланди — 21asr.uz\n“Ёш инновациячи”лар беллашуви бошланди\nАввал хабар берганимиздек, O‘zLiDeP ташаббуси билан Олий ва ўрта махсус таълим вазирлигининг Касб-ҳунар таълими маркази ҳамкорлигида коллеж ўқувчилари ўртасида “Ёш инновациячи” кўрик-танловига старт берилди.\nРеспубликамиз бўйлаб ўтказилаётган ҳудудий босқичларда иштирокчилар ишлаб чиқариш ва сервис, туризм, қишлоқ хўжалик соҳаларини ривожлантириш борасидаги инновацион лойиҳаларини намойиш қилишмоқда.\nЗангиота тумани агросаноат касб-ҳунар коллежи талабаси Азамат Ҳамроев (Тошкент вилояти) Жанубий Американинг ёввойи помидор кўчатини ўзимизнинг жайдари помидор кўчатига пайванд қилиб, ҳосилни икки баробар кўпайтириш, илдизи ва поясини касалликларга чидамли қилиш бўйича ўз лойиҳасини тақдим этди.\nМирзачўл агроиқтисодиёт коллежининг 2-босқич ўқувчиси Умида Мирзаева (Жиззах вилояти) “Янги типдаги иссиқхона ва интенсив боғлар барпо этиш” лойиҳаси билан иштирок этди.\n– Мен ушбу лойиҳа устида устозларим билан ҳамкорликда анча вақтдан буён иш олиб боряпман, – дейди Умида. – Биз энг илғор аграр технологиялар билан бирга биологик методлардан фойдаланишга ҳам алоҳида эътибор қаратдик. Бу эса таннархни арзонлаштирибгина қолмасдан, балки экологик тоза маҳсулот олишга имкон яратади.\nСамарқанд темир йўл транспорт касб-ҳунар коллежи ўқувчиси Дамиржон Қосимов тайёрлаган инновация бошқа иштирокчиларда “Бу лойиҳа ихтироми?” деган саволга сабабчи бўлди. “Самарқанд экспресс” йўловчи ташиш осма транспорти ҳақида муаллиф тўлиқ маълумот берди:\n– Бу ихтиро эмас, бундай осма йўловчи ташиш транспорт воситалари дастлаб Германиянинг Вуппертал шаҳрида жорий этилган. Ҳозирги кунда Хитойда ҳам ҳаракатланмоқда. Биз жамоа билан лойиҳага янгилик киритдик. Келажак транспортлари катта шаҳарларда тирбандликнинг олдини олиш, хавфсизликни таъминлаш мақсадида, хоҳлаймизми-йўқми, шундай лойиҳалар асосида яратилади. Лойиҳанинг янгилиги шундаки, ушбу осма транспорт воситаси қуёш батареялари ёрдамида ҳаракатланади. Имконияти чекланган шахслар ҳам фойдаланиши учун бекатларда махсус эскалаторлар қурилади.\nДеҳқонобод касб-ҳунар коллежи (Сирдарё вилояти) 2-босқич ўқувчиси Шаҳзодбек Абдусалимов “Чиқинди мойлари ёрдамида ишлайдиган иситиш мосламаси” билан иштирок этди. Қурилмадан иссиқхоналар, пиллачилик хоналари ва биолабораторияларда кенг фойдаланиш режалаштирилган.\nТурин политехника университети академик лицейи ўқувчиси Ислом Аламов (Тошкент шаҳри) тақдимотида яқиндагина яратган “Лотос 7” автомобилини намойиш этди.\n– “ВАЗ 2103” вориси сифатида яратилган ушбу машина соатига 160 километр тезликда ҳаракатлана олади. Энг муҳими, 100 километр масофага 7 литр ёқилғи сарфлайди, – дейди ёш ихтирочи. – Шу боис мазкур лойиҳам танлов қатнашчиларида катта таассурот қолдирди ва ҳакамлар ҳайъати томонидан муносиб баҳоланди. Келгусида янада такомиллаштириб, пойга машинаси сифатида фойдаланиш ниятим бор.\nАндижон шаҳридаги ахборот технологиялари коллежи ўқувчиси Абдулазиз Маҳмудов таклиф қилган компьютер дастурларини соддалаштириш ва интернет ишланмаларини ўзбек тилида яратиш бўйича технология мутахассисларнинг эътирофига сазовор бўлди.\n– Мен танловда кичик ГЭС лойиҳам билан иштирок этдим. Кам харажат билан кўпроқ электр энергиясини ҳосил қилишга мўлжалланган ушбу қурилма ҳакамлар ҳайьати томонидан 2-ўринга муносиб топилди, – дейди политехника коллежи ўқувчиси Муроджон Аминов (Бухоро вилояти).\nГувоҳи бўлганингиздек, “Ёш инновациячи” кўрик-танловида кўпгина қобилиятли ёшлар кашф этиляпти.\n– Мен анчадан буён “Замонавий хизмат кўрсатиш уйи” инновацион лойиҳаси устида иш олиб бораётган эдим, – дейди Зафаробод қишлоқ хўжалик касб-ҳунар коллежи ўқувчиси Дилноза Назарова (Жиззах вилояти). – Бугунги тадбир нафақат менга, балки барча иштирокчиларга ўз лойиҳаларининг ютуқ ва камчиликларини аниқлашда, янада мукаммаллаштиришда жуда қўл келди. Бунинг учун O‘zLiDePдан миннатдормиз.\nИштирокчиларни баҳолашда асосий эътибор ўқишдаги муваффақиятлари, ижтимоий фаоллиги, етакчилик қобилияти ҳамда инновацион ғоя, ишланма ва технологиялардан фойдаланиш кўникмаларини қай даражада ўзлаштира олганига қаратилди.\nЧарос ЁҚУБОВА тайёрлади.\nЭрол Кая: Улкан имкониятлар ўлкаси бу!\n98 ёшли уруш фахрийси: яқинда Ялтага бориш бахтига муяссар бўлаяпман


«Камолот» ЁИҲ Тошкент шаҳар Кенгаши “Ширинтой болажон” фото танлови\n9 Ноя, 2016-г. Конкурсы\n«Камолот» ЁИҲ Тошкент шаҳар Кенгаши “Ширинтой болажон” фото танловини эълон қилади. Фото танлов «Камолот» ЁИҲ Тошкент шаҳар Кенгаши томонидан ташкил этилиб, Ўзбекистон Бадиий Академияси ва Тошкент шаҳар хокимлиги билан ҳамкорликда амалга оширилмоқда.\nФото танловни ўтказишдан асосий мақсад, “Соғлом она ва бола йили” давлат дастурида кўзда тутилган оналар ва болалар соғлигига эътибор бериш ҳамда эртамиз эгалари бўлган болажонларнинг бугунги кунда эришаётган ютуқларини ва уларнинг соғлом турмуш тарзини ёритиб беришдан иборатдир.\nТанловдаЎзбекистон Республикасининг 35 ёшгача бўлган барча фуқаролари иштирок этишлари мумкин.\n- фотосуратлар мамлакатимизда болажонларга берилаётган юксак эътиборни;\n- болажонларнинг соғлом турмуш тарзидан лавҳаларни;\n- ёш авлоднинг таълимда, спортда ва ижтимоий соҳаларда эришаётган ютуқларини ёритиб бермоғи лозим.\nФотосуратларда фақат 14 ёшгача бўлган болажонлар ва уларнинг ота-оналари акс эттирилган бўлиши мумкин.\nТанлов иштирокчилари фотосуратларни "Kamolot YIH Toshkent shahar Kengashi" Facebook сахифасига, "Kamolot_Toshkent" Instagram саҳифаси ёки kamolot.fototanlov@umail.uz манзилга юворишлари керак бўлади Жойланган фотосуратлар тармоқ фойдаланувчилари томонидан баҳолаб борилади ва энг кўп овоз тўплаган 20 та фотосуратлар асосида шу йилнинг декабр ойида “Ширинтой болажон” номли галерея ташкил этилади. Бу суратлар орасидан ҳакамлар ҳайъати баҳосига кўра 3 та ўрин ғолиблар аниқлаб олинади ва галерея очилиш кунида қимматбаҳо совғалар билан тақдирланадилар. Асосий соврин замонавий “Планшет”.\nФототанловнинг қолган шартлари ва низоми билан tashkentcity.kamolot.uz сайтида танишишингиз мумкин.\nТанловга ижодий ишлар 2016-йилнинг 1- ноябридан 1-декабрига қадар қабул қилинади.\nМурожаат учун:+998712321911 +998977529700\nТанлов бош ҳомийси “KIPPERS” TM савдо белгиси.\nЛойиҳа ахборот кўмаги www.kun.uz, www.daryo.uz, www.gazeta.uz ва www.sharh.uz сайтлари.


Исажон Султон |\nИсажон Султон (Султонов, Исажон Абдураимович).\nРодился в селе Авазбой Риштанского района Ферганской области.\nОкончил факультет журналистики Ташкентского государственного университета (1990). Первая повесть — «Мольба» вышла в 1990 году (изд. «Чулпон», Ташкент). В 1997 году был принят в Союз писателей Узбекистана. Рассказы Исажона Султона были опубликованы в различных литературно-художественных изданиях, таких как «Звезда Востока», «Дружба народов», «Интеллигент. Санкт-Петербург» (Россия), «Русское поле» (Молдова), «Лексикон» (США), «Kurgan Edebiyat» (Турция) и др. В 2010 художественно-литературным журналом Союза писателей Узбекистана «Звезда Во¬стока» опубликован роман «Вечный скиталец». Роман «Озод» («Свободный») был удостоен наградой Союза писателей Узбекистана (2012). Рассказы «Лунный родник» и «Чаша на воде» вошли в «Антологию узбекского рассказа XX-века». Изданные книги: «Муножот» («Мольба», 1990), «Бокий дарбадар» («Вечный странник», 2010), «Озод» («Свободный», 2012), «Боги Эрам» («Ирамский сад», 2015).\nЖивёт в Ташкенте.\nОтрывок из рассказа «Ҳазрати Хизр изидан»\nЮртимнинг қурғоқ шамоли пайдар-пай эсар, ҳар ер-ҳар ерда ўсган дарахтларнинг қуриган япроқларини банд-бандидан узиб учириб, оёғим остига тўзон қилиб урар эди.\nДаштнинг сариқ ўтлари чучмал ис таратарди. Ҳаво иссиқ бўлса-да, узоқ-узоқларда нима учундир сийрак туманга ўралиб олган кўкимтир тоғлар кўзга ташланади. Балки масофа жуда узоқ бўлгани учун шунақа кўринаётгандир? Тоғлар ёнбағрида тўп-тўп яшил қишлоқлар бор, Арслонбоб тоғлари, Арслон ота дахмаси ўша ёқларда.\nУ тоғ ораларида бўри, тулки ва ҳатто айиқ ҳам яшайди, дейишади. Тиёншонга қараганда анча кичкина, кўкимтир-қорамтир қояларини йилнинг деярли ҳар фаслида мана шундай сийрак туман ўраб туради. Қоятошларнинг ёнбағирлари деярли яйдоқ, майда-чуйда тоғ буталаринию писталарни айтмаса, арчаю сарвлар оз. Билмадим, лекин юртимнинг айрим кишилари бўрию айиқни улов қилиб миниб юришган. Баъзилари ҳатто арслонларни ўзларига бўйсундирганлар. Арслон ота ҳам ўшалардан бири бўлиши мумкин.\nЮртим узра азизу авлиёларнинг дахмалари сочилиб кетган. Халқ бу зотларга, кўрсатган мўъжизалари Тангрига яқинликлари боис деб қаттиқ эътиқод қўйган. Бири, уни зиёрат қилиш учун йўлга чиққан кишининг қайда эканини аниқ сезиб турган. Бошқаси сув узра ва ҳатто ҳавода қадам ташлаб юра олган. Яна бири бомдод намозини Бухорода, пешинни Табризда ва шомни Каъбада ўқиган. Бошқасини эса бир вақтнинг ўзида турли ерларда кўришган. Ҳаётда эканликларида авлиё мақомини олганлар, ҳаётдан ўтганларидан кейин эса азизликнинг тимсолига айланиб кетганлар.\nҲа, улар ҳақиқатан ҳам улуғ азиз-авлиёлардир. Умри мобайнида нафсининг ва дунёнинг жилваи нозланишларига сира ҳавасланмаган, дилларидаги ғоят кучли имон сабаб барчанинг эъзозига сазовор бўлган зотлардир. Бир неча йиллар аввал Бухорога борганимда эшитганим ривоят ёдимга тушади. Ўша ернинг хизматчисининг айтишича, бу муборак зот қошига ҳазрати Хизр суҳбатга келиб турар эмиш. Табиийки, улкан яшил ёпинчиқли дахма тубида нималар бўлаётганини тасаввур қилиш қийин, бироқ, азизликнинг сирларини англаб етишга уринаётган бир одам дахмага тушунмовчилик ила боқар экан, айни дамда икки авлиёнинг руҳи бемалол суҳбат қураётган бўлиши ҳам мумкин-ку?\nАзизлар ва авлиёлар очиқ-яққол муборак кишилардирлар. Уларнинг азизлик мақомига келишларининг сири нимада? Албатта, у сирни билганим билан ўша мақомга кўтарила олишим учун билимим ва қатъиятим етмаслигини сезиб турибман. Шу боисдан юрагимда ғалати бир армон бўй чўзади, таассуф билан ҳою ҳавас ичра ўтказган умрим эсимга келади… балки мен ҳам Хизри Илёсни учратармикинман, деб илинжланаман.\nҲа, мен ҳазрати Хизрни изламоқдаман.\nАвлиёларга берилган кароматларга эриша олмаган, аммо яна бир улуғ авлиёга – Ҳазрати Хизрга дуч келган кишилар ҳақида ҳам жуда кўп ривоятлар бор. Одамлар асрлар бўйи эъзозлайдиган, Тангри таолонинг ва фаришталарининг эъзозига ҳам сазовор бўлиш учун умрини сарф қилган, дашту саҳро кезган ва у юксак даражага эришиш учун лозим бўлган ҳамма шартларни адо этса-да, валилик мақомига нима сабабдандир етиша олмаган зотларнинг баъзиларига у рўпара келган. Хазинабонлар – ана ўшалардир. Уларнинг исмлари ҳам аён эмас. Авлиёларнинг даражалари мендан жуда юксакда эканини қалбим сезади. Бирон нуқсони бўлмаган, юлдуздай нур сочиб турган авлиёлардан кўра, машаққатли билим йўлларидан тафаккур чўққилари сари интилган ва Ҳазрати Хизрнинг инояти боис мақсадига эришган хазинабонларнинг йўли менга осонроқдай туюлади…\nҲа, авлиёларнинг дахмалари томон оломон дарёдай оқади. Уларнинг мақбаралари баланд, ҳар томондан кўриниб турадиган қилиб қурилган. Ҳазрати Хизрни учратган хазинабонларнинг дахмалари узра эса кўпинча бир дона туғ, бир туп гужум ёки қоятошдан узилиб тушган катта харсангтош бўлади. Гоҳо ҳеч нарса бўлмайди, исмсиз, белгисиз оддий бир мақбар. Лекин, қачонлардир баъзилари ўзларидан илиқ, майин ёғду таратгани ҳақида ривоятлар бор. Чунки, у муборак зот отининг туёғи теккан қақроқ ер ҳам бирданига жонланиб, гулу чечак ёзиб юборган дейдилар. Баъзиларининг тошига турли ёзувлар ўйиб битилган бўлади, баъзиларининг устида эса ҳеч қандай ёзув йўқ, кимлиги ҳам номаълум.\nЁз қуёши теваракни бирдай қиздиради. Қоп-қора узумларни оқиш чанг қоплаган. Сарғимтир пастак уйлар устида даштнинг иссиқ ҳавоси жимирлайди. Кишилар экинзорларида, уйларида турли-туман юмушлар билан овора. Ёйилиб оқаётган ингичка тошлоқ сой бўйида ўйнаётган майда-чуйда болалар менга қизиқсиниб қарашади. Хотин-халажнинг юзлари очиқ, шаддод, улар ҳам юмуш билан банд.\nДаштнинг ўйноқи шабадаси ўт-ўланнинг қуриган баргларни учириб, оёқларим остига олиб келиб уради.\nЎтиб борарканман, йўл ёқасидаги дарахтдан тўп этиб бир дона мева узилиб ерга тушди. Қўлимга олиб, айлантириб қарадим. Кичкинагина, тарам-тарам хиёл қизғиш йўлли сарғиш олма экан. Бандига яқин жойидан биров тешикча очибди. Салдан кейин тешикчадан бошчаси қизғиш мева қурти безовталаниб мўралади. Олмани ўтлар орасига улоқтириб, йўлимда давом этдим.\n…Мана, Ҳазрати Илон ота дахмасидаман. Бу кишининг қошига ҳам Хизри Илёс келган дейдилар. Ортидан илонлар эргашиб юришган, амрига сўзсиз бўйсунишган. Ҳатто баҳайбат биттаси оромини қўриқлаб ётганмиш. Оломон дарёдай оқиб келар эди. Улар қаторига мен ҳам қўшилдим. Кенггина, лекин шифти жуда паст даҳлизга кирдик. Эшиги ҳам паст эди, кираётган одам истаса-истамаса таъзим қилиб кирсин деб шундай қурилган деб тушунтирди хизматчи. Пойафзалларимизни ечиб, чордона қуриб кутиб ўтирдик. Ичкаридан тиловат овозлари эшитиларди. Хотин-халаж, ёшу қари кўзида ёши билан қайтиб чиқмоқда эдилар. Издиҳом орасида кўрлар, карлар, касаллар кўп эди. Бир киши ўзи юролмас экан, аравачада олиб келишибди. Жуфт-жуфт бўлиб бефарзандлар ҳам ўтирар эдилар. Хизматида ёки тижоратида иши юришмаганлар ҳам ора-сира кўзга ташланар, бундайлар юриш-туришидан ва ўзини тутишидан ажралиб турар, лекин оз саноқли бўлиб, келгувчиларнинг аксарияти оддий авом эди.\nУстига товланувчан яшил мато ёпилган узун қабр атрофига айлана тўшаклар солиб қўйилибди. Хазина эгасининг ҳурмати боис шундай узун дахма қурилган бўлса керак. Дахма хизматчиси – нуроний бир отахон шикаста оҳангда тиловат бошлади. Тиловат сўзларига эътибор бердим: оят Тангри ризоси ҳақида бўлиб, «Эй хотиржам-сокин жон, сен рози бўлган ва рози бўлинган ҳолда Парвардигорингга қайт! Бас, солиҳ бандаларим қаторига ва Менинг жаннатимга кир!» дейилмоқда эди. Тиловат тугагач, кишилар қўлларини дахмага қўйишди. Ҳар ким ўзининг бир истагини, бир орзусини пичирлаб айта бошлади. Шунча юз ифодалари ўхшаш бўлиб қолганига эътибор бердим – ҳаммасининг кўзида ажиб илинж ва ёлвориш борийди. Аммо баъзилар шу ерда ҳам олазарак бўлиб ўтирар, булар – ҳожатталабларнинг ёнида келган ҳамроҳлари эдилар.\nАжаб, бу маконга етти юз йилдан буён оломон мана шундай оқиб келади. Ҳар куни сон-саноқсиз кишилар шу кишининг шаънига дуо қилиб, хайр тиламоқдалар. Мен ҳам улар қатори дуо қилдим, савобини Илон отага бағишлаб, ўрнимдан турдим. Кишилар авлиёнинг ҳаққи-ҳурмати боис орқамачасига юриб бормоқда, эшикка етганларидагина юз ўгирмоқда эдилар. Ғалати, бошқа қонуниятлар бор эди бу ерда. Ипак қурти капалакка айланиб, пиллани тешиб чиқиб учиб кетди, кишилар бўм-бўш пилла устида йиғлаб ўтирибдилар, деган эди шундай улуғ кишилардан бири. Лекин хизматчининг айтишича, авлиёнинг руҳи тирик ва айнан шу ерда эмиш. Ақл шошмасдан илож қанча? У қонуниятлар ёзилмаган, айтилмаган, бироқ, келганларнинг бари ўз-ўзидан амал қилмоқда эдилар.\nТашқарига чиққанимда туш маҳали эди.\n– Мана бу туморни олинг, Илон ота ҳар доим ўқиб юрган дуолар ёзилган, – деб, яна менга тумор сотишга уриниб кўрди шу ерда айланиб юрган йигитчалардан бири.\nИчкарига кириб чиққунимча ташқарида одам яна кўпайибди. Маҳобатли, ҳашамдор аробаларда баъзи боёнлар оила аъзолари билан келган экан. Орқароқда ипак матоларга ўранган хотин-халаж, олдинда гердайиброқ қадам ташлаётган бойнинг кибрланишларини кўрдим.\nЧиқишда, чинор остида бир мискин киши ўтирган экан. Олдида сувқовоқдан ясалган кўзаси, бир парча латта устида хурмо данакларидан тизилган тасбеҳи. Садақа сўровчилардан бўлса керак. Қизиғи шундаки, сонсиз-саноқсиз кишилар мана шундай дахмаларга келиб, дунёвий ҳожатларини сўраб ялиниб-ёлворсалар, дахмалар атрофидаги мискинлар ўша ҳожатталаблардан садақа сўраб ўтиришади. Ажабо, нега азиз-авлиёлардан сўрашмас экан, деб ҳайрон бўламан.\n– Худо йўлига садақа қилинг, болам, – деди мискин, минғирлаб. – Болам оч, ўзим заифман. Бир бурда нон учун садақа қилинг…\n(69 оценок, среднее: 3,09 из 5)


“Ивановолик ўзбеклар”да яна бир имконият бор\n1,5 йилдан буён Ивановодаги тергов изоляторида сақланаётган 13 ўзбекни ўз юртига эктрадиция қилинишдан сақлаб қолиши мумкин бўлган яна бир имконият мавжуд экани маълум бўлди.\nГап шундаки, куни-кеча Россия Олий суди бу ўзбекларни юртига экстрадиция қилиш ҳақидаги қуйи суд идораларининг қарорини ўз кучида қолдирган эди. Шундан сўнг экстрадиция ҳақидаги ҳукм кучга киргани хабар қилинганди.\nБироқ Россия Олий суди матбуот хизмати раҳбари Павел Одонев ҳукм кучга киришига ҳали вақт эрта эканини билдирди.\n“Россиядаги сўнгги инстанция назорат тизимидир. Айни вазиятда Олий суд президиуми сўнгги инстанция ҳисобланади. Билишимча, қонунчилик асосида тарафларга юқори инстанцияга шикоят қилиш учун ўн кунлик муҳлат белгиланган”, - деди Павел Одонев.\nЎзбекистон Бош прокуратураси ўтган йили Ивановода ҳибсга олинган 13 ўзбекни Андижон воқеаларига алоқадорлик, қораверса, терроризм, ноқонуний диний гуруҳлар ташкил этиш каби бир-биридан ваҳимали моддалар бўйича айбланмоқда.\nУлар БМТнинг қочқинлар идораси томонидан бошпана изловчи шахс сифатида эътироф этилгани учун Россия Олий судининг қарори инсон ҳуқуқлари билан шуғулланувчи халқаро ташкилотларни ташвшга солган эди. Улар бу шахсларнинг қийноқлар қўлланилувчи мамлакат сифатида танилган Ўзбекистонга бериб юборилиши халқаро ҳуқуқ меъёрларига зид эканини айтмоқда.\nБундан аввалроқ Россия ҳукумати экстрадиция қилиниши Европа суди томонидан тўхтатилганига қарамай, ўзбекистонлик Рустам Мўминовни расмий Тошкентга топширган эди. Кейинроқ эса Россия расмийлари бу ишни хато ҳисоблаб, экстрадиция билан шуғулланган амалдорлар устидан жиноят иши очганди.\nРоссиялик таниқли инсон ҳуқуқлари ҳимоячиси Людмила Алексеева бу ҳақда гапирар экан: “Бу Россия учун мисли кўрилмаган даражадаги воқеадир. Чунки Россия шу кунгача Европа суди қарорларини бажариб келган. Европа суди нега бундай қарорлар чиқаргани тушунарли. Чунки Ўзбекистон ўлим жазоси ва қийноқлар қўлланиладиган мамлакат ҳисобланади. Халқаро меъёрларга кўра, бу мамлакатга айбдор одамларни ҳам топшириш мумкин эмас, бундай одамлар айни пайтда яшаб турган ери, яъни Россияда суд қилиниши зарур. Бу меъёрлар нега бузилаётгани менга тушунарсиз. Балки жаноб Каримов билан қандайдир яширин келишув бордир”, - деди.\nШу ўринда айтиб ўтиш жоиз, шу пайтгача Россиядан Ўзбекистонга ўнлаб фуқаролар экстрадиция қилинди. Уларнинг кўпчилиги расмий Тошкент томонидан оғир жиноятларда айбланган. Бироқ шахсларнинг кейинги тақдири тўғрисида ҳалигача бирор маълумот йўқ.


Чехия: маҳбус озод этилишидан олдин қамоқхонани талон-торож қилди\nЧехия: маҳбус озод этилишидан олдин қамоқхонани...\n14.01.2021 17:32 0 1672\nЧехияда ўғирлик учун қамалган маҳбус озод этилишидан олдин ўзи ўтирган қамоқхонани талон-торож қилди. Бу ҳақда 13 январь куни полиция вакили Сония Штетинска маълум қилган.\nҲодиса Карвина қамоқхонасида содир бўлган.\n«Ўрта ёшли эркак ўзи билан турли хил кийим ва аксессуарларни, қамоқхонага тегишли шимлар, футболкалар, кепкалар, пайпоқлар ва этикларни олиб кетишга тайёрланган. Бундан ташқари, у 15 минг кронлик (тахминан 700 АҚШ доллари) насос ускуналарини олиб чиқмоқчи эди», - деди Штетинска.\nУнинг сўзларига кўра, ўғирланган нарсалар юклари солинган чамадонларини текшириш пайтида топилган. Энди озодликка чиқиши керак бўлган маҳбуснинг қилган ҳаракати уни қамоқда яна 8 йил қолиш хавфини туғдиради.\nЭслатиб ўтамиз, Чехияда талончилик билан боғлиқ ҳодисалар одатий ҳол эмас. 2019 йил октябрь ойида Тин-над-Влтавоу шаҳридаги полиция болалар боғчаси биносига кирган ўғри ҳибсга олингани ҳақида эълон қилган. Ўғри маъмурият хонасидан нақд пулни ўғирлаган ва кейин ошхонага борган, у эрда икки қути сутни ичган. Кетишдан олдин у ўзи билан иккита рангли қалам ва бир қути пластилин билан маркерларни ҳам ўғирламоқчи бўлган.


«Барселона» нидерландиялик иқтидор трансферини эълон қилди\n18:02 / 23.05.2019 12748\nНидерландиянинг «Гронинген» клуби яримҳимоячиси Людовит Рейс «Барселона»га ўтди.\nКаталонияликлар сайти хабарига кўра, унинг трансфер қиймати 3,25 миллион еврони ташкил қилди. 18 ёшли футболчи билан 3 йиллик шартнома имзоланди, бунда уни яна 2 йилга узайтириш банди ҳам кўзда тутилган. Товон пули 100 миллион евро қилиб белгиланди.\nРейс – келиб чиқиши словакиялик бўлиб, «Гронинген» тарбияланувчиси ҳисобланади. Футболчи 2017 йилдан бери асосий таркибда ўйнамоқда. Бу мавсумда Рейс Нидерландия чемпионатида 31та ўйинда майдонга тушиб, 1та гол урган.


Руҳий ғалаба 131 — Dilkashradio.com\nРуҳий ғалаба 131\nАссалому алайкум азиз радио тингловчи мухлислар. Сизлар билан ғойибона бўлса-да яна радио орқали учрашиб турганимиздан Худовандга ва Раббимизга шукуроналар айтамиз. Азизлар, Худо бутун инсониятни шунчалик севадики, буни биз ҳатто ҳаёлимизга ҳам келтира олмаймиз.\nУ биз, инсонларни, бутун бор марҳамтлар билан марҳаматламоқчи. Бунинг учун инсониятдан фақатгина бир нарса талаб қилинади. Бу ҳам бўлса Унга буйсунишдир. Худованд руҳий жангдан мақсади нима?\nАлбатта Худонинг истаги — ушбу бўлаётган жангда барча инсонлар шайтондан устун келишидир. Йўлимизда учраб турадиган барча қаршиликлар ва иккиланишларни бор кучимиз билан итариб йўлимиздан олиб ташлаш ва Худованд билан биргаликда У кўрсатган йўлдан боришдир.\nРуҳий жангда ғолиб келганимизни шундан англашимиз мумкинки, агар доимо Худовандга қулоқ тутаётган бўлсак, Унинг айтганларини бажараётган бўлсак, айниқса учраб турадиган қаршиликларни Худованд айтганидек усуллар билан енгаётган бўлсак, демак, доимо ғолиб келаётганимиз рост.\nАзизлар, агарда ҳали Худовандга бўлган ишончимиз унчалик кўп эмас экан, демак, ҳали Худованднинг Кимлигини охиригача тушуниб етганимиз йўқ. Худовандга бўлган ишончимиз Унинг муқаддас каломини доимо ўрганиш ва ибодатлар орқали ошиб боради.\nХудовандни севганимизда бутун юрагимиз, бутун қалбимиз ва бутун танамиз ила сева олишимиз керак. Шундагина биз ўзимизни ва ҳаётимизни Кимга ишониб бераётганимизни ва қандай ваъдаларни амалга ошишини кутаётганимизни англаб борамиз.\nБундай интилишимизни кўрган Худованд эса, Ўзининг марҳаматини бизга янада кўпроқ беради деб, сиз азиз тингловчиларни ишонтира оламиз. Қачонки ўзингизга қараб учиб келаётган ёниб турган ўқни кўрганингизда Худовандга суянинг, фақатгина Унинг паноҳида инсон соғ-омон қолиши мумкин.\nХудованднинг каломи биз учун қалқон бўла олади. Римликларга мактубининг 8 боби 37 оятида ажойиб сўзлар битилган. Келинг, азизлар, шу оятни биргаликда ўқиб кўрсак.\n“Аммо бизни Севганнинг соясида буларнинг ҳаммаси устидан улкан ғалаба қозонамиз”. Худованднинг фарзандлари нима учун ва кимдан қўрқиши керак? Азизлар, имонимиз бут экан, шайтоннинг найрангларидан асло чўчиманг.\nҲурматли радио тингловчи биродарлар, сизлар билан хайрлашар эканман, барчангизга сабр-тоқат, омонлик тилаган ҳолда, яна бир бор ўзимизнинг интернетдаги сайтимизни манзилини эслатиб ўтмоқчиман: www.najot.com Хайр .\nРуҳий ғалаба 69\nРуҳий ғалаба 77


Коррупцияга қарши курашиш соҳасида рейтинг баҳолаш тизими жорий этилади - zarnews.uz\n“Коррупцияга қарши курашиш ишларининг самарадорлигини рейтинг баҳолаш тизимини жорий этиш чора-тадбирлари тўғрисида”ги Президент қарори қабул қилинди.\n➖давлат ташкилотларида коррупцияга қарши курашиш бўйича механизм ва ҳуқуқий асосларнинг яратилганлиги ва амалиётга татбиқ этилганлиги;\n➖коррупциявий хавф-хатарларни аниқлаш, баҳолаш ва уларни камайтириш бўйича тадбирларнинг амалга оширилганлиги;\n➖давлат ташкилотлари раҳбарларининг коррупцияга қарши муросасиз муносабатни кўрсатувчи хатти-ҳаракатларининг мавжудлиги;\n➖ходимларнинг коррупцияга қарши курашишга оид ички тартиб-таомиллардан хабардорлиги ҳамда ушбу соҳада билим ва кўникмаларини ошириш бўйича тадбирларнинг амалга оширилганлиги;\n➖коррупцияга қарши курашиш бўйича тегишли соҳа ёки тармоқ кесимида аҳолининг ҳуқуқий онги ва ҳуқуқий маданиятини юксалтириш, ушбу иллатга нисбатан муросасиз муносабатни шакллантиришга қаратилган тарғибот тадбирларининг самарадорлиги.\nТеглар: коррупция коррупцияга қарши курашиш агентлиги\nМансабдор шахсларнинг жиноятлари оқибатида давлатга 913,7 млрд. сўм миқдорида моддий зарар етказилган\nБугун Халқаро коррупцияга қарши курашиш куни\nДунёдаги энг йирик коррупционерлар


Электр станциясида портлаш. 33 мингдан ортиқ аҳоли чироқсиз қолди - Халқ сўзи\n11:50 28 Март 2019 Дунё\nАҚШнинг Флорида штатидаги Броуард округида электр станцияси портлаб кетган. Сўнгра ёнғин бошланган. Фавқулодда вазият оқибатида 33 мингдан ортиқ маҳаллий аҳоли электр энергиясисиз қолган. Бу ҳақда Miami Herald газетаси хабар берди.\nАйни пайтда ушбу электр станцияси оператори бўлган Florida Power&Light компанияси ходимлари ва фавқулодда вазиятлар хизмати вакиллари электр энергияси таъминотини тиклашга уринишмоқда.\nҲозирча жабрланганлар, ёнғиннинг келиб чиқиш сабаблари маълум қилинмаган